title: Lamminjärvi (Häijää)

text: Ovaalin muotoisen järven pituus on 140 metriä. Järveen laskee yksi pelto-oja ja sen luusua sijaitsee järven kaakkoisrannalla, josta saa alkuunsa 900 metriä pitkä laskuoja Karpalistonjokeen, joka laskee Tupurlanjärveen. Järven ranta on pääosin savipohjaista joutomaata, johon on rakennettu loma-asuntoja. Järvi sijaitsee aivan valtatien 11 varrella.


title: Lamminjärvi (Häijää)

text: Lamminjärvellä toimitettiin järven vedenpinnan lasku vuosien 1840−1848 aikana.


title: Pahalammi (Häijää)

text: Pahalammi on Pirkanmaalla Sastamalassa Häijään Perämaassa sijaitseva lampi, joka kuuluu Kokemäenjoen vesistön Kokemäenjoen alueen Saikkalanjoen valuma-alueeseen. Valuma-alueen laskujoki Saikkalanjoki laskee Kuloveteen Salmissa.


title: Pahalammi (Häijää)

text: Ovaalin muotoisen lammen pinta-ala on 1,1 hehtaaria ja sen halkaisija on 150 metriä. Lampeen laskee yksi oja metsästä. Sen luusua sijaitsee sen lounaisrannalla, josta saa alkuunsa kilometrin pitkä laskuoja Ahmausojaan. Se yhtyy Karpalistonjokeen, joka laskee Tuparlanjärveen.


title: Pahalammi (Häijää)

text: Lammen rantaviiva on 0,39 kilometriä pitkä ja ranta on pääosin soistunutta metsää. Lampi on peltojen ympäröimää ja rannalle on rakennettu muutama loma-asunto. Niille johtavat kapeat tiet.


title: Tom Thorpe

text: Thomas Joseph "Tom" Thorpe (s. 13. tammikuuta 1993 Manchester) on englantilainen jalkapalloilija, joka edustaa Englannin mestaruussarjassa pelaavaa Rotherham Unitedia. Pelipaikaltaan Thorpe on keskuspuolustaja.


title: Tom Thorpe

text: Thorpe on Manchester Unitedin kasvatti. Hän on pelannut seurassa vuodesta 2009 asti. Tammikuussa 2014 Thorpe siirtyi lainalle Englannin mestaruussarjassa pelanneeseen Birmingham Cityyn, jota hän edusti kevätkauden loppuun eli toukokuuhun asti. Sen jälkeen Thorpe palasi Manchester Unitediin. Hän debytoi Valioliigassa syyskuussa 2014, kun hän tuli toisen puoliajan lisäajalla vaihdosta kentälle Ángel Di Marían tilalle West Ham Unitedia vastaan. Ottelu jäi Thorpen United-uran ainoaksi Valioliigassa.


title: Tom Thorpe

text: Heinäkuussa 2015 Thorpe siirtyi Englannin mestaruussarjan Rotherham Unitediin.


title: Tom Thorpe

text: Thorpe on edustanut käytännössä kaikkia Englannin nuorten maajoukkueita. Hän pelasi Englannin alle 21-vuotiaiden jalkapallomaajoukkueessa yhden pelin elokuussa 2013.


title: Kalliojärvi (Sastamala)

text: Kalliojärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Saikkalanjoen valuma-alueeseen. Valuma-alueen laskujoki Saikkalanjoki laskee Kuloveteen Salmissa.


title: Kalliojärvi (Sastamala)

text: Järven pinta-ala on 1,7 hehtaaria ja sen pituus on 300 metriä ja leveys 70 metriä. Järveen laskee muutama suo-oja ja sen luusua sijaitsee järven länsirannalla, josta saa alkuunsa 1,8 kilometriä pitkä laskuoja Ahmausojaan. Se yhtyy Karpalistonjokeen, joka laskee Tuparlanjärveen.


title: Kalliojärvi (Sastamala)

text: Järven rantaviiva on 0,72 kilometriä pitkä ja rannan ympäristö on pääosin moreeni- ja kalliopohjaista metsämaastoa, mutta ranta on soistunutta. Järvellä on neljä loma-asuntoa, joille johtaa tiet Häijäästä.


title: Thorpe

text: Thorpe on englanninkielisissä maissa käytössä oleva sukunimi. Se on muun muassa seuraavien henkilöiden sukunimi:


title: Kansanopetus

text: Kansanopetus on laajoille kansan kerroksille tarjottavaa perusopetusta, joka pyritään ajan mittaan laajentamaan koskemaan koko kansaa. Opetus koskee lasten lisäksi myös aikuisia kansansivistystyönä ja aikuiskasvatuksena.


title: Kansanopetus

text: Kansanopetus alkoi keskiajalla munkkien ja pappien lyhyinä kansankielisinä saarnoina. Keskiajan lopulla Ruotsi-Suomessa säädettiin pakolliseksi Isä meidän -rukous, Ave Maria ja uskontunnustus luettavaksi kirkossa kansankielellä. Uskonpuhdistus johti lopulliseen kansanopetuksen järjestämiseen.


title: Kansanopetus

text: Mikael Agricola loi suomen kirjakielen ja julkaisi kirjallisuutta kansankielellä. Varsinaisen opetuksen aloitti 1600-luvulla Johannes Gezelius vanhempi. 1600-luvulla perustettiin ensimmäiset kiinteät lastenkoulut kaupunkeihin ja muutamia maaseudullekin.


title: Kansanopetus

text: Lukkarit tai erityiset koulumestarit velvoitettiin kuninkaan päätöksellä vuonna 1762 opettamaan lapsia. 1800-luvun alussa Etelä-Suomessa osattiin jo melko laajasti lukea ja kirjoittaa.


title: Kansanopetus

text: Kouluja alkoivat perustaa valtio, kirkko, yksityinen hyväntekeväisyys ja rahvas omatoimisena sivistysharrastuksena. Papiston johtamia pyhäkouluja (alkeiskouluja) alkoi syntyä 1830-luvulla.


title: Kansanopetus

text: Varsinaisia ensimmäisiä kouluja Suomessa olivat Ahlmani Tampereella, Antelli Kainuussa ja Alopaeuksen koulu Pohjanmaalla. Kaupunkeihin perustettiin köyhäin kouluja, köyhäin tyttöjen, köyhäin poikien ja pikkulasten kouluja. Käsityöläisten oppipojille määrättiin perustettaviksi sunnuntaikouluja vuonna 1842. Turussa toimi vuonna 1820 Belle-Lancasterin koulu eli vuoro-opetuskoulu, myöhemmin vastaavia perustettin Helsinkiin ja Vaasaan.


title: Kansanopetus

text: Vuosisadan puolivälissä alettiin vaatia yhä laajempaa kansanopetusta, minkä seurauksena säädettiin kansakouluasetus vuonna 1866. Jo ennen asetusta oli perustettu muutamia kansakouluja ja Jyväskylän kansakoulunopettajaseminaari. Asetuksen mukaan kansankouluun pääsemiseksi piti osata jo lukea, kirjoittaa, laskea, laulaa ja tuntea kristinoppia. Varsinainen alkeisopetus oli järjestettävä kodeissa tai sitä järjestivät seurakunnat kiinteissä tai kiertävissä lastenkouluissa. Kaupunkeihin tuli kuitenkin perustaa kaksivuotisia alakouluja.


title: Kansanopetus

text: Maaseudulla kansanopetus jäi vuosikymmeniä jälkeen kaupunkien kehityksestä. Kodit eivät kyenneet järjestämään alkeisopetusta, ja seurakuntien kiertokoulut olivat pieniä, vähälukuisia ja tehottomia. Kansanopetus sai maaseudulla tehoa vasta sen jälkeen, kun se irrotettiin kokonaan kirkon holhouksesta 1900-luvun alkupuolella. Kunnat velvoitettiin piirijakoasetuksella vuonna 1898 jakamaan alueensa koulupiireihin ja perustamaan kuhunkin koulun. Vuonna 1920 säädettiin oppivelvollisuuslaki, jonka mukaan jokaisessa koulupiirissä tuli olla kaksivuotinen alakansakoulu.


title: Alevtina Tanygina

text: Alevtina Tanygina (;s. 15. joulukuuta 1989) on venäläinen maastohiihtäjä.


title: Alevtina Tanygina

text: Tanygina debytoi maastohiihdon maailmancupissa marraskuussa 2011 Sjusjøenissä Norjassa ollen 15 kilometrin vapaan hiihtotavan kilpailussa sijalla 51. Ensimmäiset maailmancupin pisteensä hän saavutti noin viikkoa myöhemmin Rukalla ollen 10 kilometrin takaa-ajon 15. Tanyginan paras sijoitus maailmancupin osakilpailussa on kahdeksas, jonka hän saavutti Tour de Skin takaa-ajo-osakilpailusta Oberstdorfista tammikuussa 2015.


title: Alevtina Tanygina

text: Tanygina voitti alle 23-vuotiaiden MM-kisoista hopeaa 10 kilometrin perinteiseltä Hinterzartenista vuonna 2010. Falunin MM-kilpailuissa 2015 hän oli 15 kilometrin yhdistelmäkilpailussa neljästoista.


title: James Montgomery Flagg

text: James Montgomery Flagg (18. kesäkuuta 1877 Pelham Manor, New York – 27. toukokuuta 1960 New York, New York) oli yhdysvaltalainen kuvittaja, julistetaiteilija ja muotokuvamaalari. Hänet tunnetaan parhaiten ensimmäisen maailmansodan aikana tekemästään ikonisesta propagandajulisteesta, jossa Setä Samuli osoittaa sormella katsojaa sanoen ”I Want You” (”Minä haluan sinut”). Samaa julistetta käytettiin myös toisen maailmansodan aikana. Flagg lainasi idean Alfred Leeten vuonna 1914 suunnittelemasta brittiläisestä värväysjulisteesta, jossa oli sotaministeri Herbert Kitchenerin kuva.


title: James Montgomery Flagg

text: Flaggin ensimmäinen piirros julkaistiin "St. Nicholas" -lastenlehdessä hänen ollessaan 12-vuotias. Vuodesta 1892 alkaen hänen piirroksiaan julkaistiin aikakausjulkaisuissa ja niistä koottiin kirjoja. Hän maalasi myös muotokuvia öljy- ja vesiväreillä, mutta ei tehnyt muuta ”vakavaa” taidetta. Hän julkaisi vuonna 1946 omaelämäkerran "Roses and Buckshot".


title: Hamish Peacock

text: Hamish Peacock (s. 15. lokakuuta 1990) on australialainen keihäänheittäjä, joka edustaa seuratasolla Eastern Suburbs Athletics Clubia. Peacockin ennätys on toukokuussa 2016 Hobartissa heitetty 84,39.


title: Hamish Peacock

text: Peacock voitti vuonna 2007 alle 18-vuotiaiden MM-hopeaa Tuomas Laaksosen voittaessa kultaa. Peacock osallistui myös vuoden 2013 MM-kisoihin Moskovaan, jossa hän jäi karsintaan tuloksella 76,33. Kansainyhteisön kisoissa 2014 Glasgow’ssa Peacock saavutti pronssia heitettyään finaalissa 81,75. Hän karsiutui loppukilpailusta Moskovan MM-kilpailuissa 2015, Rio de Janeiron olympialaisissa 2016 ja Lontoon MM-kilpailuissa 2017. Gold Coastin Kansainyhteisön kisoissa 2018 hän sai hopeaa tuloksella 82,59.


title: Hamish Peacock

text: Peacockin veli Huw on myös yleisurheilija. Hän kilpailee moukarinheitossa.


title: Aldo Tonti

text: Aldo Tonti (2. maaliskuuta 1910 Rooma – 7. heinäkuuta 1988 Rooma) oli yksi sodanjälkeisen italialaisen elokuvan merkittävimmistä kuvaajista.


title: Aldo Tonti

text: Uutiskuvaajana toiminut Tonti siirtyi 1930-luvun puolivälissä Cinecittàn studiolle, jossa hän työskenteli still-kuvaajana ja kameramiehenä. Hänen ensimmäinen elokuvaajantyönsä oli Flavio Calzavaran "Piccoli naufraghi" vuonna 1939. Sen jälkeen Tonti työskenteli kuvaajana muun muassa ohjaaja Goffredo Alessandrinin elokuvissa. Augusto Geninan "Bengasia" (1942) seurasi Luchino Viscontin visuaalisesti käänteentekevä "Riivaajat" vuonna 1943.


title: Aldo Tonti

text: Toisen maailmansodan jälkeen Tonti kuvasi muun muassa Alberto Lattuadan elokuvan "Il bandito" (1946), Roberto Rossellinin "Europa ’51:n" (1952), Mario Camerinin "Odysseuksen" ("Ulisse", 1954), Federico Fellinin "Cabirian yöt" ("Le notti di Cabiria", 1957) ja John Hustonin "Heijastuksia kultaisessa silmässä" (1967). Yli 120 elokuvaa käsittäneen uran viimeinen työ oli Richard Fleischerin ohjaama "Ashanti – seikkailu Afrikassa" vuonna 1979.


title: Aldo Tonti

text: Tonti on saanut Punta del Esten elokuvajuhlien palkinnon työstään Mario Camerinin "Kostossa" ("Il brigante Musolino", 1950) sekä nastro d’argenton Nicholas Rayn elokuvasta "Paholaisen hampaat" ("The Savage Innocents", 1960). Vuonna 1964 hän julkaisi muistelmansa "Odore di cinema" (”Elokuvan tuoksu”). Tontin pojat Giorgio ja Luciano ovat myös elokuvaajia.


title: Ondřej Němec

text: Ondřej Němec (s. 18. huhtikuuta 1984 Třebíč, Tšekkoslovakia) on tšekkiläinen jääkiekkopuolustaja ja maailmanmestari, joka pelaa KHL-joukkue Severstal Tšerepovetsissa. Hänen vahvuuksiinsa kuuluvat peliäly, luistelu, kiekonhallinta, syöttäminen ja taklaaminen. Němec laukoo oikealta.


title: Ondřej Němec

text: Němec on SK Horácká Slavia Třebíčin kasvatti. Hän pelasi myöhemmät juniorivuotensa kuitenkin HC Vsetínissä, jonka Extraliga-joukkueessa Němec debytoi vain 17-vuotiaana kaudella 2001–2002. Hänen tulokaskautensa toi siellä 44 runkosarjaottelussa tehot 5+3=8. Němec pelasi miesten pelejä myös lainalla yhden runkosarja- ja kahdeksan playoff-ottelun verran kasvattajaseurassaan SK Horácká Slavia Třebíčissä sarjatasoa alempana 1. Národní Hokejová Ligassa.


title: Ondřej Němec

text: Pittsburgh Penguins varasi Němecin toisella kierroksella 35. pelaajana . Hän vietti kolme seuraavaa kautta pääasiassa VHK Vsetínin vahvuudessa, mutta loppukaudella 2003–2004 Němec kävi AHL-joukkue Wilkes-Barre/Scranton Penguinsin vahvuudessa pelaamassa seitsemän sekä runkosarja- että playoff-ottelua. Kaudeksi 2005–2006 hän siirtyi HC Karlovy Varyn riveihin. Kaudella 2008–2009, kevään 2009 pudotuspeleissä Němec oli kuudella osumallaan Extraligan eniten maaleja tehnyt puolustaja ja hän jakoi lukemalla +8 Karlovy Varyn sisäisen tehotilaston voiton Josef Řezníčekin kanssa. Němec voitti kauden päätteeksi Tšekin-mestaruuden. Kaudella 2000–2010 hän teki liigan yhden kauden piste-ennätyksensä tehoilla 7+19=26, joilla Němec jakoi Karlovy Varyn sisäisen pistepörssin kolmannen sijan Marek Melenovskýn kanssa ja Extraligan puolustajien pistepörssin seitsemännen sijan HC Vítkovicen Vladimír Sičákin kanssa.


title: Ondřej Němec

text: Kaudeksi 2010–2011 Němec siirtyi kaksivuotisella sopimuksella KHL-joukkue Severstal Tšerepovetsiin. Hän oli 12 osumallaan joukkueen eniten maaleja tehnyt puolustaja. Kaudeksi 2012–2013 Němec siirtyi KHL:n tšekkiläiseen laajennusjoukkue Lev Prahaan, jonka varakapteeniksi hän nousi. Hän teki liigan yhden kauden piste-ennätyksensä tehoilla 6+16=22, joilla Němec oli joukkueen tehokkain puolustaja ja toiseksi paras pistemies Jakub Klepišin jälkeen. Hän pelasi kauden aikana myös ssa. Kaudella 2013–2014, kevään 2014 pudotuspeleissä Němec voitti Levin sisäisen tehotilaston lukemalla +8. Hän eteni joukkueen kanssa aina Gagarin Cup -finaaleihin, mutta mestaruuden vei lopulta kuitenkin Metallurg Magnitogorsk otteluvoitoin 4–3. Němec valittiin kauden päätteeksi KHL:n ensimmäiseen tähdistökentälliseen. Hänet valittiin myös liigan huhtikuun 2014 kuukauden puolustajaksi.


title: Ondřej Němec

text: Němec teki kesäkuussa 2014 kaksivuotisen jatkosopimuksen Lev Prahan kanssa, mutta ennen kautta 2014–2015 seura ajautui kuitenkin talousvaikeuksiin ja lopetti toimintansa. Němec jatkoi KHL-uraansa Atlantissa ja toimi joukkueen kapteenina, kunnes hän siirtyi kesken kauden, joulukuussa 2014 kevääseen 2016 asti ulottuvalla sopimuksella TsSKA Moskovaan. Němec siirtyi kaudeksi 2015–2016 kuitenkin jatkamaan uraansa Severstal Tšerepovetsiin.


title: Ondřej Němec

text: Němec edusti Tšekkiä MM-kilpailuissa vuosina 2009, 2010, 2011, 2012, 2014 ja 2015. Vuoden 2010 turnaus päättyi maailmanmestaruuteen ja vuosien 2011 ja 2012 turnaukset pronssiin. Vuoden 2014 turnauksessa hän toimi Tšekin varakapteenina. Vuoden 2015 Němec jakoi joukkueen sisäisen tehotilaston voiton Dominik Simonin kanssa lukemalla +5.


title: Ondřej Němec

text: Němec pelasi myös alle 20-vuotiaiden MM-kilpailuissa vuonna 2004 sekä alle 18-vuotiaiden MM-kilpailuissa vuonna 2002, jolloin hän voitti pronssia. Němec jakoi turnauksen puolustajien pistepörssin voiton kolmen muun pelaajan kanssa.


title: Andrei Paškin

text: Andrei Jurjevitš Paškin (, s. 27. marraskuuta 1956, Krasnojarsk, Neuvostoliitto) on venäläinen hyökkääjänä pelannut jääpalloilija, joka edusti Neuvostoliitossa Jenisei Krasnojarskia ja Ruotsissa mm. IFK Vänersborgia ja Gripen-Trollhättania.


title: Andrei Paškin

text: Andrei Paškin osallistui uransa aikana kaksi kertaa pelaajana MM-kisoihin. Vuoden 1983 kisoissa hän oli kisojen paras maalintekijä seitsemällä maallillaan. Menestyksekkään Krasnojarskin Jenisein seurajoukkue- ja Neuvostoliiton maajoukkueuran jälkeen Andrei Paškin oli ensimmäinen Neuvostoliiton jääpalloilija, joka siirtyi Ruotsiin IFK Vänersborgiin syksyllä 1988. Hän oli ensimmäinen venäläinen, joka siirtyi ulkomaille jääpalloilijaksi. Pelaajauraa Ruotsissa kesti aina kevääseen 2005 seuroina Tranås BoIS, Gripen Trollhättan BK, Slussen BK ja Blåsut BK.


title: Andrei Paškin

text: Pelaajauransa jälkeen hän aloitti 2005 valmentajauransa Venäjällä Metallurg Bratskissa. Sen jälkeen kaudesta 2007 alkaen hän on toiminut Jenisei Krasnojarskin organisaatiossa valmennus- ja johtotehtävissä. 2010-luvulla hän siirtyi Venäjän jääpallomaajoukkueen valmennustehtäviin ja oli voittamassa maailmanmestaruuden kakkosvalmentajana keväällä 2014.


title: Andrei Paškin

text: Andrein poika Mihail Paškin on Ruotsissa ja Venäjällä pelannut Kazakstanin jääpallomaajoukkuetta edustanut jääpalloilija.


title: Andrei Paškin

text: Seurajoukkueissa


title: Andrei Paškin

text: Maajoukkueessa


title: Camilla Axelsson

text: Camilla Axelsson (o.s. Mustavaara, es. Nora Rinne) on kuvitteellinen hahmo televisiosarjassa "Salatut elämät". Hahmo esiintyi sarjassa alun perin vuosina 2001–2004, mutta vieraili sarjassa kahteen otteeseen vuonna 2014 sekä syksyllä 2015. Vuonna 2016 hahmo palasi sarjaan pysyvästi poistuen väliaikaisesti seuraavan vuoden huhtikuussa. Seuraavan kerran hahmo poistui sarjasta syyskuussa 2018, mutta palasi saman vuoden lokakuun lopussa.


title: Camilla Axelsson

text: Camilla Mustavaara on juonittelevana ja kylmäkiskoisena tunnettu oman edun tavoittelija, jonka pinnan alla sykkii myös aitoja tunteita. Hän tulee diplomaattiperheestä ja on asunut nuoruudessaan ympäri maailmaa. Hän ja perheensä olivat Ekholmien vanhoja perhetuttuja, jota kautta hän tunsi myös Markus Ekholmin ja oli aluksi hyvin iso osa tämän juonikuvioita.


title: Camilla Axelsson

text: Camilla on omistanut Pihlajakatu 23:ssa sijaitsevan asunnon B4 vuodesta 2002 eteenpäin. Myöhemmin asunnossa hänen lisäkseen asuivat hänen siskonsa Monica ja tämän vauvaikäinen poika Magnus. Monica muutti syksyllä 2018 Espooseen. Isänsä Gunnarin kanssa Camilla on hyvissä väleissä. Huonommat välit hänellä on äitinsä Dahlian kanssa, eikä edes suostu kutsumaan tätä äidikseen.


title: Camilla Axelsson

text: Camillan ensiesiintyminen nähtiin Karin Ekholmin puutarhajuhlissa. Tällöin hänen juonikuvionsa liittyivät lähinnä Markukseen. Myöhemmin Camilla osti 45 prosenttia Markuksen yökerhosta Club Geelistä. Hän myös osti Pihlajakadulta Jennin ja Katjan tädin omistaman asunnon, jossa hän asuu nykyäänkin. Katja jäi hänen alivuokralaisekseen. Camilla uteli tietoja Toni Veijalaisesta ja remontoi silloin saksalaisessa vankilassa olevan Jennin huoneen mielensä mukaiseksi. Kevään 2002 päätösjaksossa Jenni palasi Pihlajakadulle ja sittemmin Katja muutti Tampereelle. Samaisena syksynä Markus kuoli, jolloin Markuksen leskestä Elina Ekholmista tuli Camillan yhtiökumppani.


title: Camilla Axelsson

text: Pian selvisi, että Camillalla oli omat yhteytensä Toniin. Heillä oli nimittäin ollut suhde Tonin häivyttyä Suomesta ja Camilla rakasti edelleen Tonia. Hän kuitenkin uskoi, että Toni oli kuollut, joten hän aloitti suhteen Daniel Ojalan kanssa. Heidän suhteensa päättyi syksyllä 2003 Tonin palattua Pihlajakadulle Jennin perässä ja Camillan pudottua rappusista hänen ja Elinan riidan seurauksena. Toni sai tietää, että Camilla oli Jennin nykyinen kämppis ja uskotteli Camillalle, että lähtisi tämän kanssa pois maasta heti kun löytäisi Jennin ja Camillan asunnosta sinne piilottamansa rahat. Toni sai kuitenkin tietää, että Niko on hänen poikansa ja rakastui uudelleen Jenniin, mikä johti siihen, että suhde Camillan kanssa päättyi. Jennin saatua tietää Camillan ja Tonin loppuneesta suhteesta, hän poistui joksikin aikaa Pihlajakadulta. Toni ei ollut omien sanojensa vastaisesti kuitenkaan lopettanut rikollisia toimiaan vaan oli pahoissa veloissa. Camilla halusi antaa pahan opetuksen Tonille. Tammikuussa 2004 Toni löydettiin velkojiensa hukuttamana merestä.


title: Camilla Axelsson

text: Vuonna 2004 yökerho Club Geeli alkoi tuottaa tappiota ja joutui remonttiin, jolloin Camilla myi osuutensa yökerhosta Elinalle kovalla hinnalla. Hän tiesi koko ajan, että remontti tulisi liian kalliiksi eikä paikkaa enää avattaisi. Tonin kuoleman jälkeen Camilla rakastui itseään nuorempaan Ken Ojalaan eli aiemman puolisonsa Danielin pikkuveljeen. Syksyllä 2004 he olivat jopa menossa naimisiin, mutta Camilla vastasi alttarilla kieltävästi saatuaan tietää Kenin ja tämän entisen tyttöystävän Aamun, joka oli myös Camillan kaaso, yhden yön jutusta. Camilla lensi kirkolta pois häämekkonsa väriin sopivalla punaisella helikopterilla, joka oli alun perin tarkoitettu hääparin yhteiseen käyttöön. Samoissa häissä Camilla myös paljasti rakastuneille Elinalle ja Juhalle, että he olivat oikeasti sisarpuolet keskenään.


title: Camilla Axelsson

text: Oltuaan lähes kymmenen vuotta poissa Pihlajakadulta Camilla palasi yllättävästi takaisin Pihlajakadulle tapaamaan vuokralaistaan Katariina Mäkelää keväällä 2014. Camilla irtisanoi vuokrasopimuksen, jotta saisi asunnon pikkusiskonsa Monica Mustavaaran käyttöön. Rappukäytävässä Camilla kohtasi vanhan tuttunsa Pirjo Luokkasen, joka osoittautui käyttävän nimeä Isabella Holm. Pirjo kertoi Camillalle kuinka oikea Isabella Holm kuoli putoamalla koskeen, jolloin köyhä Pirjo päätti varastaa varakkaan Isabellan henkilöllisyyden. Camilla kiristi Pirjoa paljastamaan totuuden tai muuten Camilla kertoisi kaiken poliisille. Pirjo esitti pyynnön, jonka mukaan hän jättäisi perheensä ja lähtisi Suomesta, jos Camilla ei paljastaisi totuutta kenellekään. Kun Pirjo lähti, hänen miesystävänsä Sebastian Vuorela murtui. Camilla lohdutti Sebastiania, ja pari päätyi harrastamaan seksiä. Molemmat ihastuivat toisiinsa, mutta kun Helena Kuula paljasti Pirjon paenneen Camillan takia, Sebastian katkaisi välit. Camilla koki olonsa merkityksettömäksi ja päätti lähteä Pihlajakadulta.


title: Camilla Axelsson

text: Syksyllä 2014 Camilla tuli auttamaan Monicaa avioerossa Aki Nikkisestä, josta hän oli kuullut jo asuessaan 2000-luvun alkupuolella Pihlajakadulla ja myös tavannut puutarhajuhlissa. Camilla tapasi Akin, jota hän ei heti muistanut menneisyydestään. Hän soitti Karin Ekholmille muistettuaan Akin Ekholmien puutarhajuhlista. Sisarukset riitantuivat siitä, että Monica oli ollut Sebastian kanssa Camillan lähdön jälkeen. He saivat kuitenkin sovittua riitansa ja päättivät kummatkin olla erossa Sebastianista. Camilla oli lähellä ajautua harrastamaan seksiä jälleen Sebastianin kanssa, mutta päätti jättää hänelle lopulliset hyvästit. Camilla lähti Pihlajakadulta, kun luuli Monican eronneen Akista, vaikka todellisuudessa Monica ollutkaan jättänyt eropapereita. Myöhemmin Camilla palkkasi Seireeni-nimisen palkkamurhaajan tappamaan aikoinaan Monican raiskanneen Heikki Pohjosen.


title: Camilla Axelsson

text: Camilla vieraili sarjassa myös syksyllä 2015.


title: Camilla Axelsson

text: Keväällä 2016 hän palasi pysyvästi sarjaan. Camillasta tuli yksi majatalo Amandan omistajista Sebastianin kanssa. Parilla on ollut ailahteleva suhde, joka on pysynyt lähinnä seksisuhteena, vaikka he ehtivätkin hetkeksi kihloihin keväällä 2017. Monican lämpimät välit Sebastianiin ovat vaikeuttaneet niin siskosten kuin Camillan ja Sebastianin välejä. Kihlauksen jälkeen kumpikaan naisista ei ole aloittanut suhdetta Sebastianin kanssa. Myöhemmin marraskuussa 2017 Sebastian muutti pois Suomesta ja majatalo siirtyi kokonaan Camillan omistukseen.


title: Camilla Axelsson

text: Syksyllä 2016 Camilla eli vaikeita aikoja, kun hänelle selvisi, että hänen isänsä sairastaa Alzheimerin tautia. Kyseisenä syksynä myös Camillan äiti, jonka kanssa Camillalla on kylmät välit, saapui sarjaan. Keväällä Camillan ja Sebastianin suhteen aikoihin Camilla oli riidoissa siskonsa lisäksi myös vanhempiensa kanssa, sillä nämä eivät hyväksyneet suhdetta.


title: Camilla Axelsson

text: Keväällä 2017 paljastui, että Camillan sisko Monica on raskaana. Naiset päätyivät siihen lopputulokseen, että he muuttavat raskauden ajaksi ulkomaille ja antavat lapsen adoptioon ilman, että lapsen isä Jiri Viitamäki saisi koskaan tietää koko raskaudesta. Salaisuus kuitenkin ehti levitä Jirille asti ennen siskosten lähtöä. Estelyistä huolimatta Camilla ja Monica poistuivat yhdessä sarjasta, kunnes jo seuraavan kuukauden jaksoissa he palasivat Pihlajakadulle. Monica ilmoitti haluavansa pitää lapsen, mistä Camilla ei ollut mielissään. Lapsi syntyi syksyllä 2017 Pihlajakatu 23 B:n saunan pukuhuoneeseen, mutta niin äiti kuin Magnukseksi nimetty vauvakin selvisivät hengissä. Camilla kyllästyi elämään vauvan kanssa samassa asunnossa, joten muutti majatalo Amandaan asumaan.


title: Camilla Axelsson

text: Aki Nikkiselle paljastui jo vuonna 2016 Camillan aiemmin tilaama Heikki Pohjosen palkkamurha, sillä hän kuuli Seireenin ja Camillan keskustelun. Vuonna 2017 Aki kiristi Camillaa kertomalla poliisille asiasta, ellei Camilla hoitaisi Akin tyttärelleen menettämää viiniyritystä Vinotarta takaisin Akille. Myöhemmin Aki perusti oman viinifirmansa ja vei kaikki Alissan asiakkaat, jolloin Vinotar menetti myös vuokrasopimuksensa ja Akin yritys sai tilan itselleen. Akin ja Camillan välit lämpenivät jollain tasolla ja he päätyivät jopa lähes suutelemaan, kunnes hetken keskeytti Akin äiti Salme Vikman. Käskettyään äitinsä olla erossa itsestään Aki kertoi Camillalle, kuinka hänen äitinsä silloinen miesystävä käytti häntä seksuaalisesti hyväkseen lapsena eikä Salme ollut tehnyt asialle mitään. Aki herkistyi ja Camilla halasi häntä. Syksyllä 2017 Camilla ja Aki päätyivät suutelemaan useaankin otteeseen ja Camilla oli Akin tukena, kun Salme tunki väkisin osaksi Akin elämää Alissan kautta. Camillan tuen myötä Aki uskaltautui kertomaan myös Alissalle lapsuudestaan. Syyskauden 2017 päätösjaksossa Camilla ja Aki päätyivät harrastamaan seksiä Camillan hotellihuoneeseen. Camillan sisko, Monica, joka on samalla Akin entinen aviovaimo, saapui huoneeseen puhumaan Camillan kanssa ja yllätti parin sängystä. Tästä syntyneen riidan seurauksena Gunnar ja Dahlia yrittivät saada siskokset sopimaan välinsä. Camilla paljasti maksaneensa Heikki Pohjosen murhan ja Monica lopulta antoi anteeksi Camillalle. Myöhemmin Gunnar ja Dahlia puhuivat keskenään salaisuuksista, joista suurinta heidän tyttäret eivät tulisi koskaan tietämään.


title: Camilla Axelsson

text: Kun Akin äiti Salme joutui sairaalaan, Camilla kehoitti Akia menemään sinne. Sairaalassa Aki muisti, että häntä seksuaalisesti hyväksikäyttänyt olikin Salme itse eikä miesystävä. Lopulta Salme sai sydänkohtauksen ja Aki antoi tämän kuolla siihen. Aki alkoi käyttämään alkoholia pahaan oloonsa ja yrittämään itsemurhaa. Tästä kaikesta Aki meni avautumaan Karille ja myöhemmin myös Alissa ja Camilla saivat tietää näistä asioista. Camilla ja Aki seurustelivat jonkin aikaa, kunnes Camilla lähti pois Suomesta ja meni matkansa aikana naimisiin toisen miehen kanssa.


title: Camilla Axelsson

text: Kevään 2018 päätösjaksossa majatalo Amandaan saapui täysin Camillan näköinen nainen. Syksyn 2018 avausjaksossa paljastui, että tämä nainen on Camillan identtinen kaksoissisko nimeltä Satu Similä. Sen jälkeen kävi ilmi, että Camilla on Gunnarin ja Dahlian adoptiolapsi. Nämä olivat salanneet adoption Camillalta, koska kokivat, että se on Camillan parhaaksi. Lisäksi edes Gunnar ei ollut tietoinen Satun olemassaolosta, sillä Dahlia oli maksanut kaksosten biologisen äidin sekä adoption hoitaneet henkilöt hiljaisiksi, jottei kaksoissiskosta olisi mainintaa adoptiopapereissa.


title: Camilla Axelsson

text: Aikanaan keväällä 2018, kun Aki Nikkinen ja hänen tyttärensä Alissa Nikkinen huijasivat rahaa Camillalta, tämä palkkasi Seireeni-nimisen palkkamurhaajan hoitamaan Akin ja Alissan päiviltä. Camillan alettua seurustelemaan Akin kanssa hän alkoi katua päätöstään. Camilla ehti estämään Akin kuoleman, mutta Alissa kerkesi juomaan myrkytettyä viiniä. Camilla päätti tulla katsomaan Alissaa sairaalan ja näki siellän Akin ja Alissan kämppiksen Lola Vinbergin itkevän. Camilla luuli Alissan kuolleen ja lähti Pihlajakadulta.


title: Camilla Axelsson

text: Camillan poissaolessa Camillan sisko Monica kuuli Akilta, että Alissa on sairaalassa šhokin takia. Gunnarille ja Monicalle tuli älynväläys, että Camillaa ei enää epäillä myrkytyksestä, vaan kuvoihin palannutta Sergei Kuulaa. Monica sai lopulta yhteyden Camillaan ja pyysi Camillaa palaamaan Suomeen. Camilla oli mennyt naimisiin matkallaan Noel Axelssonin kanssa ja he saapuivat yhdessä Helsinkiin.


title: Thomas Nast

text: Thomas Nast (27. syyskuuta 1840 Landau, Baden – 7. joulukuuta 1902 Guayaquil, Ecuador) oli amerikansaksalainen kuvittaja ja pilapiirtäjä. Hän loi republikaanisen puolueen tunnushahmona käytetyn norsun ja erään tunnetuimmista joulupukin ulkonäköä esittävistä kuvista. Myös demokraattien tunnuksena käytetty aasi tuli tunnetuksi hänen piirroksistaan. Nast teki myös maalauksia ja kirjankuvituksia, mutta ensisijaisesti hänet muistetaan vaikuttavista pilapiirroksistaan.


title: Thomas Nast

text: Saksassa syntynyt Nast saapui New Yorkiin kuusivuotiaana. Hän suoritti taideopintoja National Academy of Designissa ja hänet palkattiin 15-vuotiaana "Frank Leslie’s Illustrated Newspaper" -lehteen. Nast siirtyi 18-vuotiaana "Harper’s Weeklyn" palvelukseen ja kaksi vuotta myöhemmin hän matkusti Eurooppaan, jossa hän toimi ensin "New York Illustrated Newsin" kirjeenvaihtajana Englannissa ja sitten "Illustrated London Newsin" kirjeenvaihtajana Italiassa. Yhdysvaltain sisällissodan aikana hän palasi Yhdysvaltoihin "Harper’s Weeklyn" piirtäjäksi ja tuki intohimoisesti Pohjoisvaltioiden asiaa tekemällä orjuutta arvostelevia piirroksia.


title: Thomas Nast

text: Kuuluisimmat pilapiirroksensa Nast teki 1870-luvulla hyökätessään korruptoitunutta newyorkilaista poliitikkoa William M. Tweediä ja tämän johtamaa Tammany Hallina tunnettua poliittista koneistoa vastaan. Hänen piirroksensa ”Tammany Tiger Loose” teki raivoisasta tiikeristä pysyvästi Tammany Hallin symbolin. Nastin piirrosten on arveltu vaikuttaneen merkittävästi Tweedin koneiston sortumiseen ja siihen, että maasta paennut Tweed tunnistettiin ja saatiin kiinni Espanjassa vuonna 1876. Jouduttuaan riitoihin muun toimituskunnan kanssa Nast lopetti "Harper’s Weeklyyn" piirtämisen vuonna 1886. Hän piirteli sen jälkeen satunnaisesti muihin lehtiin. Nast joutui taloudelliseen ahdinkoon sijoitettuaan varansa meklariyritykseen, joka meni vuonna 1884 konkurssiin. Hänet nimitettiin vuonna 1902 Yhdysvaltain pääkonsuliksi Ecuadorin Guayaquiliin, jossa hän kuoli samana vuonna.


title: Stina Girsin diskografia

text: Tämä artikkeli on suomalaislaulaja Stina Girsin diskografiasta. Girs tuli tunnetuksi Idols-laulukilpailun viidenneltä tuotantokaudelta, jolloin hän sijoittui kilpailun viidenneksi. Esikoisalbuminsa hän julkaisi marraskuussa 2011, joka nousi vain yhdeksi viikoksi Suomen viralliselle albumilistalle. Toisen albuminsa Girs julkaisi tammikuussa 2015.


title: Vilho Osonen

text: Vilho Kalervo Osonen (26. toukokuuta 1884 Tampere – 22. syyskuuta 1952 Tampere) oli opettaja ja Aamulehden päätoimittaja.


title: Vilho Osonen

text: Ososen vanhemmat olivat kauppias Gustavi Wilhelm Osonen ja Zuleima Gustava Savander. Ylioppilaaksi hän tuli Tampereen lyseosta ja valmistui filosofian kandidaatiksi 1910. Kansallistunteen innoittamana Osonen teki opiskeluaikana perinnetiedon ja runojen keruumatkat Aunukseen 1908 ja Värmlannin metsäsuomalaisten pariin 1909. Myöhemmin hän toimi Tampereella Turun Suomalaisen Yliopistoseuran paikallisena asiamiehenä ja keräsi huomattavan summan perustettavalle yliopistolle. Ososen isä oli Aamulehteä julkaisevan Tampereen Kirjapaino Oy:n johtokunnan jäsen ja historian opettajana toiminut poika jatkoi isänsä jälkeen johtokunnassa vuodesta 1924. Jo aiemmin hän oli ollut hetken lehden isännöitsijänä ja toimittajana. Seuraavana vuonna Ososen oli sairastuneen päätoimittaja Eetu A. Alhan sijainen ja vuodesta 1926 lehden vakinainen päätoimittaja. Maltillinen Osonen ajautui 1930-luvun alkuun mennessä ristiriitaan lehden johtokunnassa vähemmistönä olleiden Isänmaallisen Kansanliikkeen jäsenten kanssa, erosi tehtävästään vuoden 1931 alussa ja palasi opettajaksi. Aamulehden johtokunnan jäsen hän oli silti kuolemaansa saakka.


title: Vilho Osonen

text: Ososen ensimmäinen puoliso 1909-1922 oli Elina Vartiainen. Avioliiton päätyttyä eroon Osonen avioitui 1923 Else Martinin kanssa.


title: Tammany Hall

text: Tammany Hall oli nimitys poliittiselle koneistolle, jonka kautta joukko demokraattisen puolueen poliitikkoja ohjaili New Yorkin kaupungin asioita yli sadan vuoden ajan korruption, palvelusten ja suosimisen avulla.


title: Tammany Hall

text: Nimi Tammany tuli jo siirtomaa-ajalla toimineesta yhdistyksestä, joka puolestaan oli nimetty Tammanend-nimisen intiaanipäällikön mukaan. Varsinainen Tammany-seura perustettiin vuonna 1789, ja se edusti alun perin federalistipuoluetta vastustanutta keskiluokkaista oppositiota. Tammany-seura rekisteröitiin vuonna 1805 hyväntekeväisyysjärjestönä. Se tunnettiin demokraattipuolueen kulissientakaisena päätöksentekoelimenä, sillä sen johdossa olivat täsmälleen samat henkilöt kuin puolueen paikallisosastossa. Irlantilaistaustaisten henkilöiden saavutettua merkittävän jalansijan järjestelmässä 1800-luvulla Tammany-seura ajoi äänioikeuden laajentamista myös siirtolaisille, mutta sen harjoittama hyväntekeväisyys ja tiettyjen siirtolaisryhmien suosiminen tulkittiin äänestäjien lahjonnaksi.


title: Tammany Hall

text: Ensimmäinen Tammanya edustanut New Yorkin pormestari oli vuonna 1855 valittu Fernando Wood, ja sen jälkeen lähes kaikki pormestarit seuraavan 70 vuoden ajan tulivat seuran piiristä. Tammany Hall oli alun perin seuran toimitalon nimi, mutta sitä alettiin lopulta käyttää koko järjestelmän kutsumanimenä. Varsinkin William M. Tweedin valtakaudella Tammany Hallin nimestä tuli suurkaupunkien poliittisen korruption symboli.


title: Tammany Hall

text: Tammany Hallin vaikutusvalta New Yorkin politiikassa oli hyvin suuri 1800-luvun lopulla ja 1900-luvun alussa. Kun Tammany Hall ei vuonna 1932 tukenut Franklin D. Rooseveltin valintaa presidentiksi, Roosevelt rajoitti sen valtaa. Tammany Hallin valta hiipui lopullisesti Fiorello H. La Guardian ja John V. Lindsayn pormestarikausina. Lindsay sai lopulta koko järjestelmän ajettua alas 1960-luvulla.


title: Tammany Hall

text: Poliittisissa pilakuvissa Tammany Hallin symbolina käytettiin tiikeriä, jonka lanseerasi pilapiirtäjä Thomas Nast 1870-luvulla.


title: Säästäri

text: Säästäri oli suomalainen myymäläketju. Se perustettiin nimellä Pakastetalo vuonna 1976 myymään pääasiassa pakasteita. Liikeidean malli oli otettu Isosta-Britanniasta, jossa se oli osoittautunut menestykseksi. Myöhemmin osuusliike Elanto osti Pakastetalon Oy:n, ja yhtiön uudeksi nimeksi tuli lokakuussa 1986 Säästäri Oy. Helsingissä sijainneista, Koti-Elannon nimellä toimineista pienistä elintarvikekaupoista osa muutettiin Säästäreiksi 1990-luvun alussa. Ne olivat valikoimiltaan rajattuja niin sanottuja laatikkomyymälöitä.


title: Säästäri

text: Säästärit suljettiin 1990-luvun kuluessa, ja Säästäri Oy lakkautettiin syksyllä 1998.


title: Fosco Giachetti

text: Fosco Giachetti (28. maaliskuuta 1900 Sesto Fiorentino – 22. joulukuuta 1974 Rooma) oli italialainen näyttelijä.


title: Fosco Giachetti

text: Giachetti työskenteli 1920-luvulta lähtien teatterissa ja teki elokuvadebyyttinsä vuonna 1933 Mario Bonnardin elokuvassa "Il trattato scomparso". Hänen ensimmäinen pääosansa oli kapteeni Santelia ohjaaja Augusto Geninan "Valkoisessa eskadroonassa" vuonna 1936. Karuja ja voimakkaita mieshahmoja esittäneestä Giachettista tuli pian yksi italialaisen elokuvan suosituimmista näyttelijöistä. Vuonna 1942 hänelle myönnettiin Venetsian elokuvajuhlien parhaan näyttelijän palkinto pääosasta Geninan "Bengasissa".


title: Fosco Giachetti

text: Toisen maailmansodan jälkeen Giachetti työskenteli etupäässä teatterissa ja televisiossa, mutta esiintyi toisinaan myös elokuvien sivuosissa. Hänen viimeisiä elokuviaan oli Bernardo Bertoluccin "Fasisti" ("Il conformista") vuonna 1970.


title: Barin pommitus

text: Barin ilmahyökkäys oli Saksan ilmahyökkäys liittoutuneiden laivastoon toisessa maailmansodassa satamassa Barissa, Italiassa vuonna 1943. Pommitus oli Saksalle suuri menestys, josta hyökkäys saikin jälkikäteen nimityksen "Pieni Pearl Harbor".


title: Barin pommitus

text: Iltapäivällä 2. joulukuuta 1943 Luftwaffe -lentäjä yliluutnantti Werner Hahn suoritti tiedustelulennon Barin yllä Messerschmitt Me 210 -koneellaan. Luftwaffen komentaja kenraalimarsalkka Albert Kesselring antoi hyökkäyskäskyn hänen ilmatiedusteluraportin perusteella. Ilmahyökkäys alkoi klo 19.25. Kaksi 3000 metrin lentokorkeudella lentävää konetta pudottelivat valosoihtuja ja tutkanjumitussoihtuja. Laivasto aloitti ilmatorjuntatulituksen, aiheuttaen vain vähäisiä vahinkoja. Luftwaffen kenraalimarsalkka Wolfram von Richthofenin johtaman Luftflotte 2:n (eli Saksan toisen ilmalaivaston) 105 Junkers Ju-88 -pommikonetta hyökkäsivät yllätyksenä liittoutuneille, aiheuttaen nopealla ja tarkalla hyökkäyksellään raskaat tappiot, näin liittoutuneiden Italian operaatioiden materiaalihuoltoa suorittavan sataman toiminnan aina helmikuuhun asti lamaannuttaen. Nopea pommitus kaikkine hyökkäysaaltoineen kesti kaiken kaikkiaan vain noin 20 minuuttia.


title: Barin pommitus

text:
Hyökkäyksen yhteydessä ja seurauksena tuhoutui tai upposi 26 liittoutuneiden sotarahtialusta, yksi kuunari ja yksi aseistettu partiovene. Lisäksi hyökkäys vahingoitti tusinan muita aluksia.
Liberty-luokan sotarahtialus John Harvey sai useamman pommiosuman iskussa. Vaikka alus ei uponnut välittömästi, se syttyi palamaan. Aluksella oli salainen sinappikaasulasti osana rahtia. Miehistö ei ryhtynyt välittömästi pelastustoimiin, vaan yritti sammuttaa alukseen levinnyttä tulipaloa viime hetkeen asti. Urhoollisesti. Alus räjähti. Sinappikaasua levisi sataman ilmaan ja veteen.


title: Barin pommitus

text:
Aluksen sotatavararahdin seassa oli perinteisen pommin näköiseksi muovattuja sinappikaasupommeja n. 2000 kpl, ne olivat tyyppiä M47A1, ja niissä oli n. 27 - 32 kg:n sinappikaasuannos / pommikärki. Barin liittoutuneiden lääkintämiehet ja upseerit eivät tienneet sinappikaasusta. Altistuneita ja haavoittuneita ei osattu hoitaa oikein, mistä syystä moni sataman vedestä pelastettu menehtyi tai sokeutui. Paikalle saapunut lääkäri (Dr. Stewart F. Alexander) sai kuitenkin selvitettyä potilastietojen ja kaatuneiden luettelon perusteella, että satamassa täytyi olla sinappikaasua ilmassa sekä vedessä. Hän antoi ohjeistuksen, että potilaat pitää hoitaa sinappikaasumyrkytystapauksina, mikä pelasti monen potilaan hengen.
Sinappikaasuvuotoa ympäröi liittoutuneiden salailu, sillä se oli laiton ase kansainvälisen sotaoikeuden ja sotalain mukaan.


title: Barin pommitus

text: Ilmahyökkäyksen jälkeen Barin satama suljettiin täysin kolmen viikon ajaksi.


title: Kaarina Paajatar

text: Kaarina Paajatar (Paajanen) (1715 Joroinen – 4. syyskuuta 1779 Juva) oli piikana 46 vuotta, mutta ennätti kuolla ennen kuin ehti ottaa vastaan hopeisen kaulaketjun Isänmaallisen Seuran palkintona pitkästä työurastaan.


title: Kaarina Paajatar

text: Paajattaren isä oli sotilas, joka kuoli pian tyttärensä syntymän jälkeen, eikä hänen äidistään ole tietoa. Paajatar sai oleskella välillä veljensä luona, mutta joutui aloittamaan työnteon jo hyvin varhain. Hän oli ensin kapteeni Svartin palkkaama paimen ja sitten tämän taloudessa palvelijana eli piikana. Neljän osin säätyläisen isännän jälkeen Paajatar päätyi maisteri Henrik Poppiuksen (1721–1786) palvelukseen, josta tuli Juvan kirkkoherra 1775 ja joka oli rovasti ja myös sahanomistaja. Paajatar seurasi Poppiuksen perhettä Joroisilta Pieksämäelle ja edelleen Juvalle. Paajattaren oltua palvelijana Poppiuksella yli 30 vuotta ja yhteensä 46 vuotta hänelle haettiin 1779 palkintoa Isänmaalliselta Seuralta. Hän oli tuolloin edelleen Poppiuksen vaimon Katarina Nylanderin palvelija. Paajatar menehtyi kuitenkin syyskuussa halvaukseen, ennen kuin palkinnoksi tarkoitettu hopeinen kaulaketju ehti Juvalle Tukholmasta. Se palautettiin, mutta seura halusi korvauksena antaa viisi riksiä lähimmälle sukulaiselle. Sellaiseksi ilmoittautui veljenpoika, rakuuna Pekka Paajanen Joroisten Kotkalahden kylästä. Paajanen otti vastaan tätinsä kautta saadun summan syksyllä 1780 Juvalla, onnistuttuaan vakuuttamaan Poppiukset sukulaisuudestaan.


title: Ilveslammit

text: Ilveslammit on Pirkanmaalla Hämeenkyrössä Viidanojalla sijaitsevat lammet, jotka kuuluvat Kokemäenjoen vesistön Kokemäenjoen alueen Saikkalanjoen valuma-alueeseen. Valuma-alueen laskujoki Saikkalanjoki laskee Kuloveteen Salmissa.


title: Ilveslammit

text: Lammet kuuluvat halkaisijltaan 350 metriä suureen suohon, jossa on kaksi lampea. Suo on ojitettu ja ojat valuvat lampiin. Sekä suon etelä- ja pohjoisreunasta on kaivettu laskuojat, joita pitkin vesi valuu suolta pois. Eteläinen oja yhtyy Ahmausojaan aivan Ahmausjärven eteläpuolella. Laskuoja on 900 metriä pitkä. Ahmausoja yhtyy Karpalistonjokeen, joka laskee Tuparlanjärveen.


title: Luettelo televisiosarjan Madventures jaksoista

text: Tämä on luettelo "Madventures"-matkailuohjelman jaksoista.


title: Ahmausjärvi

text: Ahmausjärvi on Pirkanmaalla Sastamalassa Häijään Perämaalla sijaitseva järvi, joka kuuluu Kokemäenjoen vesistön Kokemäenjoen alueen Saikkalanjoen valuma-alueeseen. Valuma-alueen laskujoki Saikkalanjoki laskee Kuloveteen Salmissa.


title: Ahmausjärvi

text: Järven pinta-ala on 12,5 hehtaaria ja sen pituus on 750 metriä ja leveys 250 metriä. Järveen laskee pari pelto-ojaa, joista toinen, nimeltään Kelhänoja, on samalla Kelhäjärven laskuoja. Sen luusua sijaitsee järven etelärannalla, josta saa alkuunsa 4 kilometriä pitkä Ahmausoja, joka yhtyy alajuoksulla Karpalistonjokeen. Tämä laskee Tupurlanjärveen.


title: Ahmausjärvi

text: Järven rantaviiva on 1,8 kilometriä pitkä ja ranta on pääosin moreeni- ja kalliopohjaista metsämaastoa. Rannoilla on neljä tilaa ja lukuisia loma-asuntoja, joille johtaa tiet Häijäästä. Hämeenkyrön raja kulkee aivan järven pohjoispuolella ja järven länsi- ja eteläpuolella on luonnonsuojelualueet.


title: Henrik Poppius

text: Henrik Poppius (4. tammikuuta 1721 Juva – 5. syyskuuta 1786 Juva) oli kirkkoherra, maanviljelijä ja sahanomistaja.


title: Henrik Poppius

text:
Poppius oli pappissukua, hänen isänsä oli Juvan kirkkoherra, rovasti Abraham Poppius ja äitinsä Anna Custor. Porvoon lukioon Poppius lähetettiin 18-vuotiaana, mutta jo vuoden siellä opiskelun jälkeen hän kirjoittautui Turun akatemiaaan. Valmistuttuaan 1745 hän hoiti useaan otteeseen sairastelleen isänsä sijaisena Juvan kirkkoherran tehtäviä ja tämän kuoltua 1753 hänet valittiin isänsä seuraajaksi 1755. Rovastin arvon Poppius sai 1767 ja teologian tohtori hänestä tuli 1779. Juvalla hän käynnisti rippikoulun ja toimi pitkään Rantasalmen triviaalikoulun inspehtorina. Pappissäädyn edustajana valtiopäivillä Poppius toimi 1771-1772. Kirkkoherran työnsä ohella Poppius harjoitti maataloutta, vuonna 1772 hankkimassaan Vehmaan kartanossa ja sen lähistöllä sijainneilla Tarkialan ja Härkälän tiloilla hänellä oli yhteensä 2 700 tynnyrinalaa eli 1 300 hehtaaria maata. Hänen perustamansa saha ja mylly eivät kuitenkaan menestyneet hyvin. Poppiuksen kuoltua 1786 kuolinpesästä myytiin Vehmaa ja Tarkiala, kun taas leski piti Härkälän ja testamentilla 1788 saamansa Inkilänhovin.
Poppiuksen puoliso vuodesta 1752 oli Katarina Nylander (1732-1802), jonka isä oli Porvoon piispa Johan Nylander (1698-1761). Perheeseen syntyi kaikkiaan yhdeksän lasta, joista seitsemän eli aikuisiksi. Heistä Johan Poppius (1758-1802) valittiin vaikeuksista huolimatta isänsä tavoin Juvan kirkkoherraksi vuoden 1788 vaalissa, kun taas Gabriel Poppius (1769–1856) oli kauppakollegion presidentti ja korkeimman oikeuden ja valtioneuvoston jäsen. Perheessä yli 30 vuotta palvelijana toiminut Kaarina Paajatar taas palkittiin työstään Isänmaallisen Seuran myöntämällä hopeisella kaulaketjulla 1779, jota hän ei kuitenkaan kerinnyt ottaa vastaan ennen kuolemaansa.


title: Keskuskomitea

text: Keskuskomitea tarkoittaa seuraavia:


title: Rudolph Dirks

text: Rudolph Dirks (26. helmikuuta 1877 Heide, Saksa – 20. huhtikuuta 1968 New York, Yhdysvallat) oli saksalaissyntyinen yhdysvaltalainen sarjakuvapiirtäjä, joka loi strippisarjakuvan "Kissalan pojat" ("Katzenjammer Kids").


title: Rudolph Dirks

text: Dirksin perhe muutti Chicagoon hänen ollessaan seitsemänvuotias ja kymmenen vuotta myöhemmin New Yorkiin. Dirks työskenteli piirtäjänä William Randolph Hearstin julkaisemassa "New York Journalissa". Hän loi "Kissalan pojat" vuonna 1897, innoittajanaan saksalaisen Wilhelm Buschin kuvakirja "Max ja Moritz". Dirks piirsi sarjaa vuoteen 1912, jolloin hän menetti oikeudet siihen siirtyessään kilpailevaan "New York Worldiin". Hän kuitenkin tosiasiassa jatkoi sarjan piirtämistä uudella nimellä "Hans and Fritz", minkä hän muutti ensimmäisen maailmansodan aikana saksalaisvastaisen mielialan vuoksi muotoon "The Captain and the Kids". Samaan aikaan Harold Knerr jatkoi alkuperäisten "Kissalan poikien" piirtämistä. Dirks siirtyi myöhemmin tekemään maisema- ja merimaalauksia, mutta hänen poikansa John jatkoi "The Captain and the Kids" -stripin piirtämistä vielä isänsä kuoleman jälkeenkin.


title: Marek Kvapil

text: Marek Kvapil (s. 5. tammikuuta 1985 Ilava, Tšekkoslovakia) on tšekkiläinen jääkiekkoilija ja maailmanmestari, joka pelaa kotimaassaan Extraliga-joukkue HC Kometa Brnossa. Hän on pelipaikaltaan vasen laitahyökkääjä ja laukoo oikealta.


title: Marek Kvapil

text: Kvapil syntyi Ilavassa, nykyisessä Slovakiassa ja sai kiekko-oppinsa HK Dukla Trenčínissä, joista hän siirtyi kesken B-juniorikauden 2001–2002 Tšekkiin ja HC Slavia Prahaan. Kaudella 2003–2004 Kvapil oli seuran A-nuorten kolmanneksi paras pistemies tehoilla 19+17=36 ja hän voitti myös Slavian sisäisen tehotilaston lukemalla +11. Kvapil debytoi samalla kaudella myös Extraligassa, jossa hän pelasi 11 runkosarjaottelua ilman tehopisteitä. Kvapil pelasi miesten pelejä myös neljän ottelun verran lainalla sarjatasoa alempana 1. česká hokejová ligan HC Kometa Brnossa.


title: Marek Kvapil

text: OHL-joukkue Saginaw Spirit varasi Kvapilin 11. pelaajana . Hän aloitti kauden 2004–2005 HC Slavia Prahan A-nuorissa, josta Kvapil siirtyi kuitenkin kahdeksan ottelun jälkeen Spiritiin. Hän voitti joukkueen sisäisen piste-, maali- ja syöttöpörssin tehoilla 25+37=62. Kvapil sijoittui OHL:n tulokkaiden pistepörssissä kolmanneksi ja hänet valittiin kahdesti liigan kuukauden tulokaspelaajaksi. Kvapil onnistui tekemään myös OHL:n historian nopeimman erän avausmaalin vain neljässä sekunnissa joulukuussa 2004 Mississauga IceDogsia vastaan.


title: Marek Kvapil

text: Tampa Bay Lightning varasi Kvapilin kuudennella kierroksella 163. pelaajana . Hän teki jo saman vuoden elokuussa kolmivuotisen tulokassopimuksen joukkueen kanssa. Kauden 2005–2006 Kvapil pelasi AHL-joukkue Springfield Falconsissa, jonka kolmanneksi paras maalintekijä hän oli Ryan Vescen kanssa ja sijoittui sisäisessä pistepörssissä neljänneksi tehoilla 18+27=45. Kauden 2006–2007 Kvapil vietti osaksi ECHL-joukkue Johnstown Chiefsissa ja kaudesta 2007–2008 hän pelasi reilut puolet ECHL-joukkue Mississippi Ice Dogsissa ja vajaat puolet Lightningin uudessa farmijoukkue Norfolk Admiralsissa.


title: Marek Kvapil

text: Kaudeksi 2008–2009 Kvapil palasi kotimaahansa ja siirtyi HC Vítkovicen joukkueeseen. Hän pelasi ensimmäisen kokonaisen Extraliga-kautensa tehden 46 runkosarjaottelussa tehot 10+12=22 ja kymmenessä playoff-ottelussa tehot 5+2=7. Kvapil oli runkosarjassa joukkuen kolmanneksi paras pistemies. Kevään 2009 pudotuspeleissä hän oli Vítkovicen paras maalintekijä viidellä osumallaan ja voitti myös joukkueen sisäisen tehotilaston lukemalla +4. Kaudella 2009–2010 Kvapil oli tehoilla 19+22=41 joukkueen toiseksi paras pistemies Jiří Burgerin jälkeen. Hän eteni Vítkovicen kanssa aina Extraligan finaaleihin saakka, mutta mestaruuden vei lopulta kuitenkin HC Třinec otteluvoitoin 4–1. Kaudeksi 2010–2011 Kvapil siirtyi kaksivuotisella sopimuksella HC Kometa Brnoon, jossa hän teki Extraligan yhden kauden piste-ennätyksensä tehoilla 12+34=46. Kvapil oli joukkueen paras pistemies ja syöttäjä ja sijoittui koko liigan pistepörssissä kahdeksanneksi.


title: Marek Kvapil

text: Kvapil siirtyi kaudeksi 2011–2012 kaksivuotisella sopimuksella KHL-joukkue Dinamo Moskovaan, jonka sisäisen piste-, maali- ja syöttöpörssin hän voitti tehoilla 12+17=29. Kvapil voitti kauden päätteeksi Gagarin Cupin, kuten myös seuraavan kauden 2012–2013 päätteeksi. Kolmen Dinamossa vietetyn vuoden jälkeen hän siirtyi kaudeksi 2014–2015 vuoden mittaisella sopimuksella Severstal Tšerepovetsiin. Kaudeksi 2015–2016 Kvapil siirtyi KHL:n kroatialaisjoukkue Medveščak Zagrebiin. Hän oli joukkueen kolmanneksi paras pistemies tehoilla 10+18=28, vaikka Kvapil kaupattiinkin kesken kauden, joulukuussa 2015 Neftehimik Nižnekamskiin.


title: Marek Kvapil

text: Kaudeksi 2016–2017 Kvapil palasi kotimaahansa ja HC Kometa Brnon riveihin.


title: Marek Kvapil

text: Kvapil edusti Tšekkiä MM-kilpailuissa vuonna 2010, jolloin hän voitti maailmanmestaruuden. Kvapil pelasi myös alle 20-vuotiaiden MM-kilpailuissa vuonna 2005 voittaen pronssia.


title: Keskuskomitea (jääkäriliike)

text: Keskuskomitea (CK, Centralkommittén) oli Suomen itsenäistymiseen liittyneen aktivismin ja jääkäriliikkeen eräs toimielin, joka muodostui aktivismiin myönteisesti suhtautuvista poliitikoista.


title: Keskuskomitea (jääkäriliike)

text: Helmikuussa 1915 he muodostivat ensimmäisen elimen ns. "vanhain neuvoston". Toiminta laajeni syksyllä 1915 ja sai järjestöllisen muodon eli perustettiin virallisemmin Keskuskomitea eli Centralkommitteé (=C.K.) Keskuskomiteassa oli leimaa antavaa ruotsinkielisten suuri osuus. Lisäksi merkille pantavaa oli vanhasuomalaisten Rautapään ja Sarion mukaantulo, joka nähtiin merkkinä vanhasuomalaisten muuttuneesta suhtautumisesta itsenäisyysliikkeeseen. Sosialisteja ei ollut edelleenkään mukana itsenäisyysliikkeessä.


title: Keskuskomitea (jääkäriliike)

text: Järjestön merkitys oli marginaalinen itse Suomessa. Suurin merkitys tuli keskuskomitean jäsenten siirtyessä ulkomaille eli Ruotsiin ja Saksaan, jossa heidän roolinsa oli huomattavasti vaikuttavampaa. Loppuvuodesta 1915 aloitti toimintansa Tukholmassa "Suomen vapausliikkeen ulkomaanvaltuuskunta", jota pidettiin tarpeellisena yhteyksien hoitamiseen. Ensimmäisiä jäseniä ulkomaanvaltuuskunnassa olivat Jonas Castrén, tohtori Herman Gummerus ja maisteri Almar Fabritius. Lokakuussa 1915 ulkomaanvaltuuskuntaan liittyivät Keskuskomitean jäsenet vapaaherra Adolf von Bonsdorff ja professori Rafael Erich. Tammikuussa 1916 mukaan tuli vielä johtaja Samuli Sario. Valtuuskunnan puheenjohtajaksi tuli vapaaherra von Bonsdorff. Ohjeet valtuuskunta sai niin Aktiivilta komitealta kuin Keskuskomitealta. Ulkomaanvaltuuskunnan jäsenistä Sario siirtyi myöhemmin Berliiniin.


title: Keskuskomitea (jääkäriliike)

text: Poliittisen tilanteen muututtua vuoden 1917 Helmikuun vallankumouksen jälkeen itsenäisyysliikkeen roolikin muuttui. Ulkomaanvaltuuskunnan toiminnan painopiste siirtyi syyskuussa 1917 Tukholmasta Berliiniin, ja jääkäreitä koskevien asioiden järjestely siirtyi Berliiniin. Tällöin Keskuskomitean jäsenistä valtioneuvos Hjelt nousi keskeiseen asemaan.


title: Harold Gray

text: Harold Lincoln Gray (20. tammikuuta 1894 Kankakee, Illinois – 9. toukokuuta 1968 La Jolla, Kalifornia) oli yhdysvaltalainen sarjakuvapiirtäjä, joka loi suositun strippisarjakuvan "Little Orphan Annie".


title: Harold Gray

text: Gray valmistui Purduen yliopistosta Lafayettesta vuonna 1917. Hän työskenteli pari vuotta "Chicago Tribunessa" ja palveli lyhyesti Yhdysvaltain armeijassa. Sen jälkeen hän toimi mainospiirtäjänä ja avusti viiden vuoden ajan sarjakuvapiirtäjä Sidney Smithiä "New York Daily Newsissä" ilmestyneen suositun "The Gumps" -sarjakuvan tekemisessä. "Little Orphan Annie" oli Grayn ja "Daily Newsin" päätoimittaja Joseph Medill Pattersonin yhteinen idea. Sarja käynnistyi elokuussa 1924. Tytön käyttäminen sarjakuvan päähenkilönä oli tuohon aikaan epätavallista. Gray oli mielipiteiltään oikeistolainen ja käytti sarjakuvassaan orpotyttö Annien hyväntekijänä esiintynyttä miljonääri Daddy Warbucksia poliittisten kantojensa ilmaisemiseen. 1930-luvulla Gray propagoi sarjallaan presidentti Franklin D. Rooseveltin New Deal -politiikkaa vastaan, jota hän ei hyväksynyt. "Little Orphan Annien" on sanottu olleen ensimmäinen merkittävä syndikoitu sarjakuva, joka muuttui avoimesti poliittiseksi. Gray jopa poisti Warbucksin hahmon sarjasta vuonna 1944 protestina uudelle sosiaalipolitiikalle, mutta palautti hänet Rooseveltin kuoleman jälkeen.


title: Harold Gray

text: "Little Orphan Annien" suosio osoittautui hyvin pitkäaikaiseksi. Grayn kuollessa vuonna 1968 se ilmestyi noin 400 sanomalehdessä. Sarjalla oli myöhemmin useita muita piirtäjiä, kunnes se lakkautettiin vuonna 2010.


title: Noah Hanifin

text: Noah Hanifin (s. 25. tammikuuta 1997 Norwood, Massachusetts) on yhdysvaltalainen jääkiekkoilija, joka pelaa NHL-seura Calgary Flamesissa. Hän on pelannut Yhdysvaltojen alle 17- ja 18-vuotiaiden maajoukkueissa.


title: Noah Hanifin

text: Carolina Hurricanes varasi Hanifinin varaustilaisuuden viidentenä pelaajana .


title: Elvis Merzļikins

text: Elvis Merzļikins (s. 13. huhtikuuta 1994 Riika, Latvia) on latvialainen jääkiekkomaalivahti, joka pelaa Sveitsin National League A:n HC Luganossa. Hän on hyvin atleettinen perhostyylin maalivahti, jonka vahvuuksiin kuuluu peittävyys, periksiantamattomuus, vastustajan haastaminen, refleksit, reboundeihin reagointi sekä kiekon- ja mailankäsittelytaidot. Merzļikinsin tulisi kuitenkin pelata ajoittain hieman rauhallisemmin, sillä hän sortuu toisinaan ylipelaamiseen.


title: Elvis Merzļikins

text: Merzļikins siirtyi kotimaastaan jo 15-vuotiaana Sveitsiin HC Luganon U17-junioreihin kaudeksi 2009–2010. Hän debytoi miesten peleissä piipahdettuaan kaudella 2011–2012 Luganon A-nuorista lainalla Sveitsin kolmanneksi korkeimmalla sarjatasolla 1. Ligan HC Ceresiossa. Dinamo Riika varasi Merzļikinsin 87. pelaajana . Kaudella 2012–2013 hän toimi muutamissa otteluissa Luganon National League A -joukkueen luukkuvahtina, mutta ei saanut kuitenkaan peliaikaa. Merzļikinsillä on Sveitsissä vietettyjen juniorivuosien ansiosta ns. Sveitsin pelaajalisenssi, joten hän ei vie paikkaa Luganon ulkomaalaiskiintiöstä.


title: Elvis Merzļikins

text: Kaudella 2013–2014 Merzļikins debytoi NLA:ssa, jossa hän lähinnä jakoi torjuntavastuun Daniel Manzaton kanssa. Merzļikins pelasi liigassa 22 runkosarja- ja yhden playoff-ottelun. Hänet valittiin kauden päätteeksi NLA:n parhaaksi tulokkaaksi. Merzļikins pelasi kauden aikana myös Luganon A-nuorissa ja hän torjui kevään 2014 pudotuspeleissä kolme nollapeliä.


title: Elvis Merzļikins

text: Columbus Blue Jackets varasi Merzļikinsin kolmannella kierroksella 76. pelaajana . Kaudella 2014–2015 hän jatkoi edelliskauden tapaan lähinnä Manzaton kakkosmaalivahtina ja hän pelasi 22 runkosarja- ja yhden playoff-ottelun.


title: Elvis Merzļikins

text: Merzļikins pelasi alle 20-vuotiaiden MM-kilpailuissa vuosina 2012 ja 2013 sekä IA-divisioonan MM-kilpailuissa vuonna 2014, jolloin hän voitti hopeaa. Merzļikins pelasi myös alle 18-vuotiaiden MM-kilpailuissa vuonna 2011 sekä IA-divisioonan MM-kilpailuissa vuonna 2012, jolloin hän voitti kultaa. Merzļikinsillä oli vuoden 2012 turnauksessa paras torjuntaprosentti (97,8 %) ja päästettyjen maalien keskiarvo (0.50). Hänet palkittiin turnauksen parhaana maalivahtina.


title: Elvis Merzļikins

text: Merzļikins edusti myös Latvian alle 17-vuotiaiden maajoukkuetta Euroopan nuorten olympiafestivaaleissa vuonna 2011. Hän on pelannut myös viisi ottelua Latvian A-maajoukkueessa. Merzļikins teki A-maajoukkuedebyyttinsä 26. huhtikuuta 2014 Riiassa Ranskaa vastaan, jolloin hän jakoi Latvian 6–3-voittoon päättyneessä ottelussa torjuntavastuun Ivars Punnerovsin kanssa ja pelasi 28.28 minuuttia. Merzļikins edusti Latviaa myös jääkiekon MM-kilpailuissa vuonna 2017.


title: Dylan Strome

text: Dylan Strome (s. 7. maaliskuuta 1997 Mississauga, Ontario) on kanadalainen jääkiekkoilija, joka pelaa NHL-joukkue Chicago Blackhawksissa. Arizona Coyotes varasi Stromen kolmantena pelaajana Connor McDavidin sekä Jack Eichelin jälkeen.


title: Dylan Strome

text: Strome sai huomiota pelattuaan alaikäisenä GTHL-joukue Toronto Marlborosissa, jossa hänet valittiin vuoden pelaajaksi kaudella 2012–2013. Hänet varattiin toisena pelaajana Erie Ottersiin vuoden 2013 OHL:n varaustilaisuudessa. Hän on pelannut joukkueessa kaudesta 2013–2014 lähtien.


title: Chic Young

text: Murat Bernard Young (taiteilijanimi Chic Young; 9. tammikuuta 1901 Chicago – 14. maaliskuuta 1973 St. Petersburg, Florida) oli yhdysvaltalainen sarjakuvapiirtäjä, joka loi suositun strippisarjakuvan "Helmi ja Heikki" ("Blondie"). Se oli pitkään maailman levinnein sanomalehtisarjakuva.


title: Chic Young

text: Young syntyi taiteilijaperheeseen ja hänellä oli nuoruudessaan useita ammatteja. Hän työskenteli pitkään pikakirjoittajana rautatievirastossa. Hän siirtyi sarjakuva-alalle ystävänsä Edgar Martinin tuella. Muutettuaan 1920-luvun puolivälissä New Yorkiin Young piirsi lyhytaikaisesti "Beautiful Babs" -nimistä sarjakuvaa ja sen jälkeen kuuden vuoden ajan "Dumb Dora" -nimistä sarjaa. "Helmi ja Heikki" syntyi vuonna 1930. Hupaisasta perheestä kertonut sarja muodostui erittäin suosituksi ja sen pohjalta tehtiin elokuvia, televisiosarja ja radiokuunnelmasarja. 1960-luvulla "Helmi ja Heikki" ilmestyi jo 1 500 sanomalehdessä eri puolilla maailmaa. Youngin kuoltua vuonna 1973 sarjan käsikirjoittamista on jatkanut hänen poikansa Dean, joka on tehnyt yhteistyötä useiden piirtäjien kanssa.


title: Chic Young

text: Young sai National Cartoonists Societyn myöntämän Reuben-palkinnon vuonna 1948.


title: Josh Nicholls (brittiläinen jääkiekkoilija)

text: Josh Nicholls (s. 8. heinäkuuta 1991) on brittiläinen jääkiekkoilija, joka pelaa NIHL-joukkue Coventry Blazessa. Aiemmin hän on pelannut liigassa Telford Tigersissä vuosina 2006-2008 ja 2011-2012 sekä Coventry Blazessa 2009-2011 ja 2012-2013.


title: Amateur Athletic Association of England

text: Amateur Athletic Association of England, AAA (aikaisemmin Amateur Athletic Association) on vuonna 1880 perustettu yleisurheilujärjestö, joka hallinnoi aiemmin Britannian yleisurheilua. Se menetti asemansa, kun British Amateur Athletic Board perustettiin 1932 Britannian jäsenjärjestöksi kansainväliseen yleisurheiluliittoon. AAA:n mestaruuskilpailuja pidettiin Britannian-mestaruuskilpailuina. Ne järjestettiin ensimmäisen kerran vuonna 1880, ja ne olivat avoimet, joten niihin sai osallistua myös ulkomaalaisia urheilijoita. AAA:n mestaruuskilpailut korvattiin vuonna 2006 UK Athleticsin järjestämillä Britannian-mestaruuskilpailuilla.


title: Amateur Athletic Association of England

text: AAA toimii nykyään erityisesti nuorten yleisurheilijoiden parissa. Se järjestää useita kilpailuita ympäri Britanniaa ja pyrkii tukemaan nuoria yleisurheilijoita niiden kehittymisessä. Lisäksi AAA pyrkii säilyttämään yleisurheilun historiaa, ja se palkitsee huippu-urheilijoita erilaisilla palkinnoilla.


title: Terra (valuutta)

text: Terra (The Trade Reference Currency, TRC) on belgialaisen ekonomistin ja rahajärjestelmien asiantuntijan Bernard Lietaerin ehdottama mahdollinen maailmanvaluutta. Hän esitti ehdotuksensa vuonna 2001 kirjassaan ""The Future of Money - New Ways to Create Wealth, Work and a Wiser World"", perustuen vuonna 1933 ranskalaisessa "Le Fédériste"-sanomalehdessä esitettyyn ehdotukseen perustaa "L'Europa - monnaie de la paix" (suomeksi "Eurooppa - rauhan valuutta").


title: Terra (valuutta)

text: Valuutta perustuisi ehdotuksen mukaan eräänlaiseen resurssikoriin, joka koostuisi maailmankaupassa tärkeistä 9-12 eri hyödykkeestä. Lietaer väittää että tämä takaisi valuutan säilyttävän arvonsa, eli toisin sanoen olevan määritelmällisesti inflaatiovapaa. Terra olisi siten hyvin samanlainen kuin kultakantaan sidottu valuutta, mutta perustuen useampaan kuin yhteen hyödykkeeseen.


title: Terra (valuutta)

text: Lietaer esittää että 100 Terraa voisi koostua yhteensä esimerkiksi mm. 1 tynnyrillisestä öljyä, 8 gallonasta vehnää, 20 kilogrammasta kuparia, 1/10 unssista kultaa sekä muista yleisesti standardoitavista ja halutuista resursseista.


title: Ryan Donato

text: Ryan Donato (s. 9. huhtikuuta 1996 Scituate, Massachusetts, Yhdysvallat) on yhdysvaltalainen jääkiekkoilija, joka pelaa NHL-joukkue Boston Bruinsin organisaatiossa. Hän on pelipaikaltaan keskushyökkääjä.


title: Ryan Donato

text: "The Sports Forecaster" -sivuston mukaan Donato on luotettava hyökkääjä, joka on luova ja omaa hyvän pelikäsityksen sekä on tuottelias hyökkäyspäässä. Hän on myös hyvä yksi vastaan yksi -hyökkäyksissä ja Donato on taitava käsistään. Hänen tulisi kehittyä kuitenkin luistelussa, eikä Donato ole kovin isokokoinen.


title: Ryan Donato

text: Donato pelasi kaudella 2011–2012 sekä Dexter Schoolin high school -joukkueessa että Cape Cod Whalersin C-junioreissa. Omaha Lancers varasi hänet 90. pelaajana USHL:n varaustilaisuudessa 2012. Kaudella 2012–2013 Donato oli Dexter Schoolin paras pistemies ja maalintekijä tehoilla 29+31=60. Rimouski Océanic varasi hänet 234. pelaajana QMJHL:n varaustilaisuudessa 2013, mutta Donato ei kuitenkaan koskaan siirtynyt CHL:ään, jotta hän voisi pelata tulevaisuudessa Yhdysvaltain yliopistosarjoissa. Kaudella 2013–2014 Donato voitti Dexter Schoolin sisäisen piste-, maali- ja syöttöpörssin tehoilla 37+41=78. Hän pelasi kauden aikana myös Yhdysvaltain maajoukkueen kehitysohjelman mukana. Donato pelasi kauden aikana myös CCM/USA Hockey Top Prospects Gamessa.


title: Ryan Donato

text: Boston Bruins varasi Donaton toisella kierroksella 56. pelaajana . Hän toimi kaudella 2014–2015 Dexter Schoolin kapteenina ja voitti joukkueen sisäisen piste- ja syöttöpörssin tehoilla 18+35=53. Donato valittiin koko Yhdysvaltain high school -sarjojen ensimmäiseen tähdistökentälliseen. Hän pelasi kauden aikana myös Yhdysvaltain maajoukkueen kehitysohjelman mukana, USPHL-junioriliigan South Shore Kingsissa sekä Donaton kaksi vuotta aiemmin varanneessa Omaha Lancersin USHL-joukkueessa, jossa hän pelasi kauden loppuun.


title: Ryan Donato

text: Kaudeksi 2015–2016 Donato siirtyi Harvardin yliopistojoukkueeseen. Hän oli "Freshman -vuotenaan" 13 osumallaan joukkueen kolmanneksi paras maalintekijä. "Sophomore -vuotenaan" 2016–2017 Donato oli tehoilla 21+19=40 Harvardin toiseksi paras maalintekijä Tyler Moyn jälkeen ja jakoi sisäisen pistepörssin neljännen sijan Adam Foxin kanssa. Hän jakoi koko ECAC:n maalipörssin neljännen sijan Yalen John Haydenin kanssa ja pistepörssin seitsemännen sijan Foxin kanssa. Donato voitti kauden päätteeksi sarjan mestaruuden, valittiin toiseen tähdistökentälliseen sekä finaalien tähdistökentälliseen. "Senior -vuotenaan" 2017–2018 hän oli Harvardin paras pistemies ja maalintekijä tehoilla 27+16=43, joilla Donato sijoittui koko ECAC:n maalipörssissä toiseksi edellään vain Princetonin Ryan Kuffner sekä pistepörssissä neljänneksi. Hänet valittiin kauden päätteeksi sarjan vuoden pelaajaksi ja valittiin ensimmäiseen tähdistökentälliseen. Donato on ehdolla myös koko NCAA:n parhaalle pelaajalle myönnettävän Hobey Baker Awardin voittajaksi.


title: Ryan Donato

text: Donato solmi 19. maaliskuuta 2018 kaksivuotisen tulokassopimuksen Boston Bruinsin kanssa. Hän teki NHL-debyyttinsä jo samana iltana runkosarjan seitsemänneksi viimeisellä kierroksella Columbus Blue Jacketsia vastaan. Donato sai ottelussa jääaikaa 19.40 minuuttia. Hän teki heti myös NHL-uransa avausmaalin sekä keräsi kaksi syöttöpistettä. Donato valittiin ottelun ykköstähdeksi. Hänestä tuli vasta Bruinsin seurahistorian toinen NHL-debyytissään kolme tehopistettä tehnyt pelaaja. Saman tempun on aiemmin tehnyt vain Jarno Kultanen kaudella 2000–2001. Donaton NHL-uran alkamisesta erikoisen tekee myös se, että hän samalla jatkaa opintojaan Harvardissa.


title: Ryan Donato

text: Donato edusti Yhdysvaltoja Pyeongchangin olympiakisoissa 2018, jolloin hän voitti koko turnauksen maalipörssin ja joukkueensa sisäisen pistepörssin tehoilla 5+1=6. Donato pelasi myös alle 20-vuotiaiden MM-kilpailuissa vuonna 2016, jolloin hän voitti pronssia.


title: Ryan Donato

text: Donaton pikkuveli Jack pelaa Ryanin joukkuetoverina Harvardin yliopistojoukkueessa. Veljesten isä Edward "Ted" Donato toimii Harvardin päävalmentajana. Hän pelasi omalla urallaan pudotuspelit mukaan lukien yli 800 NHL-ottelua ja edusti Yhdysvaltoja Albertvillen olympiakisoissa 1992.


title: Noah Rod

text: Noah Rod (s. 7. kesäkuuta 1996 La Chaux-de-Fonds, Sveitsi) on sveitsiläinen jääkiekkoilija, jolla on tulokassopimus NHL-joukkue San Jose Sharksin kanssa. Hän on pelipaikaltaan oikea laitahyökkääjä, mutta osaa pelata myös keskellä. "The Hockey News" -sivuston mukaan Rod on pelityyliltään kahden suunnan hyökkääjä, jolta löytyy sekoitus taitoa ja röyhkeyttä. Hänen vahvuuksiinsa kuuluu fyysinen peli, työteliäisyys, vastustajan ärsyttäminen, maalinedustapelaaminen, energisyys ja aloittaminen. Rod ei kuitenkaan ole erityisen isokokoinen ja hänen hyökkäyspään taitonsa ovat rajalliset.


title: Noah Rod

text: Rod on Forward Morges HC:n kasvatti. Hän siirtyi 12-vuotiaana HC Lausanneen kaudeksi 2008–2009. Kaudella 2010–2011 Rod voitti ylivoimaisesti seuran U15-junioreiden sisäisen piste-, maali- ja syöttöpörssin tehoilla 33+26=59. Kaudeksi 2011–2012 hän siirtyi Genève-Servette HC:hen, jonka U17-junioreiden paras pistemies ja syöttäjä Rod oli tehoilla 11+24=35. Kaudella 2012–2013 hän ylsi seuran A-nuorten sisäisen maalipörssin voittoon sekä Elite Jr. A:n runkosarjassa 14 osumallaan että pudotuspeleissä viidellä osumallaan.


title: Noah Rod

text: Kaudella 2013–2014 17-vuotias Rod debytoi National League A:ssa, jossa tulokaskausi toi 28 runkosarjaottelussa tehot 1+2=3 ja 12 playoff-ottelussa tehot 1+3=4. Hän pelasi noin puolet kaudestaan vielä seuran A-nuorissa, joiden paras pistemies ja maalintekijä Rod oli tehoilla 16+21=37. Kesäkuussa 2014 hän teki nelivuotisen jatkosopimuksen Servetten kanssa. Pian tämän jälkeen San Jose Sharks varasi Rodin toisella kierroksella 53. pelaajana . Kaudella 2015–2016 Rod teki NLA:n yhden kauden piste-ennätyksensä tehoilla 7+9=16.


title: Noah Rod

text: Maaliskuussa 2017 Rod teki kolmivuotisen tulokassopimuksen San Jose Sharksin kanssa.


title: Noah Rod

text: Rod oli voittamassa Sveitsille MM-hopeaa vuoden 2018 MM-kilpailuissa.


title: Noah Rod

text: Rod pelasi alle 20-vuotiaiden MM-kilpailuissa vuosina 2015 ja 2016. Valmennus valitsi hänet ensimmäisessä turnauksessa Sveitsin yhdeksi kolmesta parhaasta pelaajasta. Rod valittiin myös Ruotsia vastaan pelatun alkulohkon ottelun päätteeksi joukkueensa ottelun parhaaksi pelaajaksi. Vuoden 2016 turnauksessa Rod toimi Sveitsin varakapteenina ja hän voitti joukkueen sisäisen maalipörssin neljällä osumallaan. Rod toimi harjoitusotteluissa myös joukkueen kapteenina.


title: Noah Rod

text: Rod pelasi myös alle 18-vuotiaiden MM-kilpailuissa vuonna 2014, jolloin hän toimi Sveitsin varakapteenina ja jakoi koko turnauksen tehotilaston voiton kolmen muun pelaajan kanssa lukemalla +8. Rod valittiin Kanadaa vastaan pelatun puolivälieräottelun päätteeksi joukkueensa ottelun parhaaksi pelaajaksi. Rod pelasi myös alle 18-vuotiaiden Ivan Hlinkan muistoturnauksessa vuonna 2013 sekä edusti Sveitsin alle 17-vuotiaiden maajoukkuetta Euroopan nuorten olympiafestivaaleilla vuonna 2013, jolloin hän voitti pronssia.


title: Noah Rod

text: Rodin isä Jean-Luc pelasi omalla urallaan neljä NLA-kautta Fribourg-Gottéronissa.


title: Bristolin punta

text: Bristolin punta on Englannin Bristolin kaupungissa vuonna 2012 käyttöön otettu rinnakkaisvaluutta. Sen tarkoituksena on rohkaista ihmisiä käyttämään rahansa paikallisten palveluiden ostamiseen. Se on tiettävästi laajimmassa käytössä oleva vaihtoehtoinen valuutta Englannin virallisen punnan rinnalla.


title: Jack Dougherty

text: Jack Dougherty (s. 25. toukokuuta 1996) on yhdysvaltalainen jääkiekkoilija, joka pelaa NCAA:ssa Wisconsinin yliopiston joukkueessa. Hän on Nashville Predatorsin toisen kierroksen varaus .


title: FairCoin

text: FairCoin on Fair Coop:in maaliskuussa 2014 lanseeraama kryptovaluutta, jonka väitetään olevan ensimmäinen "reilusti jaettu" kryptovaluutta. FairCoin on lisäksi ns. Proof-Of-Stake-kryptovaluutta eli se on ns. "valmiiksi louhittu", toisin kuin esim. Bitcoin, eli sen hankkimiseksi ei tarvitse valtavia määriä prosessoritehoa.


title: Pertti Seiskari

text: Pertti Kalervo Seiskari, sukunimi vuoteen 1935 "Söderlund" (3. elokuuta 1929 Rauma – 9. marraskuuta 2015 Espoo) oli suomalainen filosofian tohtori ja ympäristönsuojeluneuvos.


title: Pertti Seiskari

text: Seiskarin vanhemmat olivat asemapäällikkö Johan Bertel Seiskari ja Hellin Augusta Vahander. Hän pääsi ylioppilaaksi 1948 ja valmistui filosofian kandidaatiksi 1953, lisensiaatiksi 1958 ja tohtoriksi 1962.


title: Pertti Seiskari

text: Seiskari toimi Riistanhoitosäätiön riistabiologina 1954–1958 ja Helsingin suomalaisen yhteiskoulun vanhempana lehtorina 1958–1962. Hän oli Yleisradiossa osastopäällikkönä 1962–1966 ja opetusohjelmien ohjelmapäällikkönä 1966–1970. Tämän jälkeen Seiskari toimi ympäristönsuojelun neuvottelukunnan sihteerinä ja metsähallituksen moninaiskäytön ylitarkastajana 1970–1973 ja vuodesta 1973 maa- ja metsätalousministeriön toimistopäällikkönä. Hän oli myös Helsingin yliopiston riistabiologian dosenttina 1963–1983, ylioppilastutkintolautakunnan apujäsenenä vuodesta 1964 alkaen sekä jäsenenä Suomen Unesco-toimikunnassa. Hän oli jäsen Rooman Klubin Suomen yhdistyksessä.


title: Pertti Seiskari

text: Seiskari kirjoitti oppi- ja tietokirjoja sekä ohjasi opetuselokuvia.


title: Roland McKeown

text: Roland McKeown (s. 20. tammikuuta 1996) on kanadalainen jääkiekkoilija, joka pelaa AHL-joukkue Charlotte Checkersissa. Hän on Los Angelesin toisen kierroksen varaus .


title: Roland McKeown

text: McKeown varattiin toisen pelaajana OHL:ään Kingston Frontenacsiin vuonna 2012. Hänen ensimmäinen kautensa Kingstonissa oli 2012–2013. Kauden 2013–2014 jälkeen Los Angeles Kings varasi hänet .


title: Roland McKeown

text: Carolina Hurricanes hankki McKeownin pelaajaoikeudet helmikuussa 2015. Vaihtokaupassa Hurricanes sai lisäksi ensimmäisen kierroksen varausoikeiden ja luopui puolustaja Andrej Sekerasta. Myöhemmin saman kevään aikana Hurricanes teki kolmivuotisen tulokassopimuksen McKeownin kanssa. Hän pelasi kuitenkin vielä kauden 2015–2016 OHL:ssa. Hän teki 42 pistettä 55 runkosarjaottelussa ja oli ehdolla OHL:n parhaaksi puolustajaksi.


title: Roland McKeown

text: McKeownin ensimmäinen ammattilaiskausi meni Hurricanesin farmijoukkueessa Charlotte Checkersissä.


title: Roland McKeown

text: McKeown voitti kultaa Kanadan paidassa vuoden 2013 ja pronssia vuoden 2014 alle 18-vuotiaiden maailmanmestaruuskilpailuissa.


title: Julius Bergman

text: Julius Bergman (s. 2. marraskuuta 1995 Tukholma, Ruotsi) on ruotsalainen jääkiekkopuolustaja, joka pelaa NHL-joukkue Ottawa Senatorsin organisaatiossa. "The Hockey News" -sivuston mukaan Bergmanilla on hyvä visio ja hän avaa peliä hyvin. Bergmanin muihin vahvuuksiin kuuluu luistelu, pelikäsitys ja sijoittuminen. Hänen tulisi kuitenkin lisätä voimaa ja röyhkeyttä murtautuakseen NHL:ään. Bergman laukoo oikealta.


title: Julius Bergman

text: Bergman on Karlskrona HK:n kasvatti. Hän pelasi seurassa ensimmäiset miesten pelinsä vain 15-vuotiaana Ruotsin kolmanneksi korkeimmalla sarjatasolla I-divisioonassa kaudella 2010–2011, jolloin Bergman pelasi viisi runkosarja- ja neljä Kvalserien AS:n ottelua ilman tehopisteitä. Kaudella 2011–2012 hän pelasi siellä 36 runkosarjaottelua tehopistein 3+6=9 ja kymmenen Kvalserien AS:n ottelua tehden yhden maalin. Karlskronan kausi päättyi sarjanousuun HockeyAllsvenskaniin. Kaudella 2012–2013 Bergman ehti pelata sarjatasoa ylempänä 23 runkosarjaottelua ilman tehopisteitä, kunnes Karlskrona lainasi hänet loppukaudeksi Frölunda HC:n J20-junioreihin joulukuussa 2012. Bergman voitti kevään 2013 pudotuspeleissä seuran sisäisen tehotilaston lukemalla +6.


title: Julius Bergman

text: Kaudella 2013–2014 Bergman nousi Frölundan J20-junioreiden varakapteeniksi. Hän oli joukkueen tehokkain puolustaja tehoilla 13+21=34, joilla Bergman jakoi J20 SuperElitin puolustajien pistepörssin neljännen sijan Skellefteå AIK:n Jacob Anderssonin kanssa. Hän debytoi kauden aikana myös Frölundan SHL-joukkueessa. Bergman pelasi syyskaudella kolme European Trophy -ottelua, mutta hän teki SHL-debyyttinsä 7. maaliskuuta 2014 vieraissa AIK IF:ää vastaan. Bergman keräsi ottelussa neljä jäähyminuuttia. Huhtikuussa 2014 hän teki Frölundan kanssa kaksivuotisen SHL-sopimuksen.


title: Julius Bergman

text: San Jose Sharks varasi Bergmanin toisella kierroksella 46. pelaajana . Samana kesänä hänet varasi myös OHL-joukkue London Knights 52. pelaajana . Bergman teki jo saman kesän heinäkuussa kolmivuotisen tulokassopimuksen Sharksin kanssa. Reilu viikkoa myöhemmin hänen ilmoitettiin siirtyvän kaudeksi 2014–2015 London Knightsin OHL-joukkueeseen. Bergman oli tehoilla 13+29=42 joukkueen tehokkain puolustaja. OHL-kauden päätyttyä, huhtikuussa 2015 hän liittyi AHL-joukkue Worcester Sharksin vahvuuteen. Bergman pelasi siellä yhden runkosarjaottelun keräten yhden kahden minuutin jäähyn sekä teholukeman +1.


title: Julius Bergman

text: Kauden 2015–2016 Bergman pelasi kokonaan San Jose Sharksin uudessa farmijoukkueessa, San Jose Barracudassa, jossa tulokaskausi toi 60 runkosarja- ja neljässä playoff-ottelussa tehot 3+8=11. Myös kauden 2016–2017 hän aloitti Barracudan vahvuudessa.


title: Julius Bergman

text: Bergman pelasi alle 20-vuotiaiden MM-kilpailuissa vuonna 2015, jolloin hän jakoi Ruotsin sisäisen tehotilaston voiton Lucas Wallmarkin kanssa lukemalla +3. Turnauksen pronssiottelussa Bergman nousi kuitenkin joukkueensa antisankariksi, kun hän taklasi toisessa erässä summerin soitua Slovakian Patrik Koyšia poikittaisella mailalla kaulaan. Bergmanille tuomittiin 5+20-minuutin rangaistus ja Slovakian Pavol Skalický iski kolmannen erän alussa ylivoimalla joukkueen 2-4-voittoon päättyneen ottelun ratkaisumaalin.


title: Julius Bergman

text: Bergman pelasi myös alle 18-vuotiaiden MM-kilpailuissa vuonna 2013 sekä alle 18-vuotiaiden Ivan Hlinkan muistoturnauksessa vuonna 2012, jolloin hän voitti pronssia. Bergman pelasi myös World U-17 Hockey Challengessa vuonna 2012. Yhteensä hän on pelannut 18 nuorten ja 34 poikien maaottelua. Bergman on myös kuulunut Ruotsin alle 16-vuotiaiden maajoukkueen kapteenistoon.


title: PermaCredits

text: PermaCredits on tuleva virallisella valuutalla taattu kryptovaluutta, jonka tarkoituksena on toimia erilaisten permakulttuuri- ja kestävän kehityksen mukaisten hankkeiden toiminta- ja rahoitusväylänä. Se käyttää Bitcoinin blockchainia, ja perustuu Bitcoin 2.0:aan.


title: Ryan MacInnis

text: Ryan MacInnis (s. 14. helmikuuta 1996) on yhdysvaltalainen jääkiekkoilija, joka pelaa OHL-joukkue Kitchener Rangersissa. Hän on Arizona Coyotesin toisen kierroksen varaus .


title: Ryan MacInnis

text: MacInnis harjoitteli kaudella 2012–2013 USA Hockey National Team Development Programin kanssa. Vuonna 2012 hän pelasi nuorten olympialaisissa kultaa voittaneessa Yhdysvaltojen joukkueessa. Hän auttoi myös joukkueen pronssille vuoden 2013 World U-17 Hockey Challengessa. Hän liittyi OHL-joukkue Kitchener Rangersiin kaudeksi 2013–2014 ja otti osaa CCM:n lupaavien tulokkaiden otteluun vuonna 2013 ja CHL:n lupaavien tulokkaiden otteluun 2014.


title: Ryan MacInnis

text: MacInnisin isä on entinen NHL:n ssakin pelannut Al MacInnis.


title: Andreas Englund

text: Andreas Englund (s. 21. tammikuuta 1996) on ruotsalainen jääkiekkoilija, joka teki keväällä 2016 kolmivuotisen NHL-sopimuksen Ottawa Senatorsin kanssa. Pohjois-Amerikkaan hän siirtyi SHL-joukkue Djurgårdenista. Hän on Senatorsin toisen kierroksen varaus .


title: Andreas Englund

text: Englund debytoi SHL:ssä kaudella 2014–2015, jolloin hän pelasi Djurgårdenissa 49 ottelua. Toisella kaudellaan hän edusti Djurgårdenia 46 ottelussa. Hän teki kauden jälkeen kolmivuotisen tulokassopimuksen NHL-seura Ottawa Senatorsin kanssa.


title: Marcus Pettersson

text: Marcus Karl Gustav Pettersson (s. 8. toukokuuta 1996) on ruotsalainen jääkiekkoilija, joka pelaa SHL-joukkue Skellefteå AIK:ssa. Hän on Anaheim Ducksin toisen kierroksen varaus .


title: Marcus Pettersson

text: Pettersson debytoi SHL:ssä Skellefteån riveissä kaudella 2013–2014.


title: Marcus Pettersson

text: Petterssonin isä on Daniel Pettersson, joka pelasi Skellefteåssa 14 kauden ajan.


title: Alex Nedeljkovic

text: Alex Nedeljkovic (s. 7. tammikuuta 1996 Parma, Ohio, Yhdysvallat) on yhdysvaltalainen jääkiekkomaalivahti, joka pelaa NHL-seura Carolina Hurricanesin organisaatiossa. Hän on Carolina Hurricanesin toisen kierroksen varaus .


title: Alex Nedeljkovic

text: Nedeljkovic siirtyi vuonna 2012 Plymouth Whalersiin, jossa tulokaskaudellaan kirjasi 2.28 päästettyjen maalien keskiarvon ja voitti F. W. "Dinty" Moore Trophyn sekä tuli valituksi tulokkaiden tähdistöön kaudella 2012–2013. Seuraavalla kaudella hän oli Yhdysvaltojen joukkueen mukana voittamassa hopeaa vuoden 2013 Ivan Hlinkan muistoturnauksessa. Hän pelasi vuonna 2014 CHL:n lupaavien tulokkaiden ottelussa. Kaudella 2015–2016 Nedeljkovic pelasi OHL:n Flint Firebirdsissä ja Niagara IceDogsissa.


title: Alex Nedeljkovic

text: Nedeljkovic teki maalin AHL:ssä maaliskuussa 2018.


title: Kyösti Pulliainen

text: Kyösti Antero Pulliainen (s. 1937) on suomalainen kansantaloustieteen emeritusprofessori. Pulliainen toimi Joensuun korkeakoulun ja Joensuun yliopiston kansantaloustieteen apulaisprofessorina 1973–1982 ja professorina 1982–2002. Hän oli Joensuun yliopiston rehtorina 1984–1990. Pulliainen jäi eläkkeelle 2002. Pulliainen oli myös Helsingin yliopiston kansantaloustieteen (ekonometria) dosenttina vuodesta 1971 alkaen.


title: Silvio Gesell

text: Silvio Gesell (1862-1930) oli saksalainen kauppias, teoreettinen ekonomisti, kansalaisaktivisti, anarkisti, ja Freiwirtschaftin eli "Vapaan talouden" luoja. Hän piti itseään maailmankansalaisena, ja uskoi että maapallon tulisi kuulua kaikille maailman ihmisille rodusta, sukupuolesta, luokasta, varallisuudesta, uskonnosta ja iästä riippumatta, ja että valtioiden rajat tulisi tehdä merkityksettömiksi.


title: Silvio Gesell

text: Taloustieteilijä John Maynard Keynes arvosti Geselliä suuresti, ja sanoi teoksessaan ""Yleinen teoria työllisyydestä, korosta ja rahasta"", että "Uskon tulevaisuuden oppivan enemmän Gesellin hengestä kuin Marxin." Hän piti kuitenkin Gesellin demurrage-veroa yleisesti huonompana vaihtoehtona rahan kiertonopeuden ylläpitämiseksi kuin inflaatiota. Myös ekonomisti, Yalen yliopiston professori Irving Fisher on ylistänyt Gesellin "vapaan rahan" teoriaa.


title: Silvio Gesell

text: Itävallan Wörglin kuuluisa paikallisvaluuttakokeilu sai alkunsa Wörglin silloisen kaupunginjohtajan laittaessa koetukselle Gesellin teoriat.Kokeilu menestyikin yli kaikkien odotusten, tullen kuitenkin Itävallan keskuspankin torppaamaksi, ja johtaen vastaavanlaisten valuuttakokeilujen laissa kieltämiseen.


International Consortium of Investigative Journalists (lyhennettynä ICIJ) on amerikkalaisen journalistin, Charles Lewisin vuonna 1997 perustama kansainvälinen tutkivien journalistien yhteenliittymä.
Verkostoa johtaa australialainen tutkiva journalisti Gerard Ryle ja se on osa The Center for Public Integrityä (CPI), joka on yhdysvaltalainen voittoa tavoittelematon tutkivan journalismin järjestö.


title: International Consortium of Investigative Journalists

text: Washington D.C.:ssä päämajaansa pitävään ICIJ:hin kuuluu 185 journalistia 65 maasta. Sen päämääränä on keskittyä erilaisiin maailmanlaajuisiin ongelmiin kuten kansainväliseen rikollisuuteen, korruptioon sekä vallan väärinkäytöksiin.


text: Ryhmän neuvoa antava elin koostuu tunnetuista kansainvälisen tutkivan journalismin nimistä, kuten: Bill Kovach, Chuck Lewis, Rosental Calmon Alves, Phillip Knightley, Gwen Lister, Goenawan Mohamad, Reginald Chua ja Brant Houston.


text: Ryhmän kirjoituksia on julkaistu laajalti kansainvälisessä lehdistössä (esim. BBC, Le Monde, Asahi Shimbun, Novaja Gazeta, NRK ja The Washington Post). Suomessa ICIJ:n juttuja on julkaissut mm. Yle.


title: Sirviö

text: Sirviö on muun muassa seuraavien henkilöiden sukunimi:


title: Paul Martin (täsmennyssivu)

text: Paul Martin voi viitata seuraaviin henkilöihin:


title: Mark Hardy

text: Mark Lea Hardy (s. , Sveitsi) on kanadalainen jääkiekkovalmentaja ja entinen jääkiekkoilija. Hän pelasi puolustajana NHL:ssä 15 kauden aikana 915 peliä. Hardy on toiminut NHL:ssä apulaisvalmentajana vuodesta 1999 lähtien.


title: Mark Hardy

text: Hardy pelasi juniorijääkiekkoa QMJHL:n Montreal Juniorsissa vuodesta 1975 vuoteen 1979. Hänet valittiin keväällä 1978 liigan parhaaksi puolustajaksi ja ensimmäiseen tähdistökentälliseen. Seuraavana keväänä hänet valittiin liigan kolmanteen tähdistöön ja samana kesänä Los Angeles Kings varasi hänet vuorolla 30 vuoden 1979 NHL:n varaustilaisuudessa.


title: Mark Hardy

text: Hardy siirtyi Los Angeles Kingsiin heti syksyllä 1979. Hän pelasi ensimmäisen NHL pelinsä lokakuussa, mutta suurin osa kaudesta meni farmijoukkue Binghampton Dustersissa AHL:ssä. Kaudella 1980–81 Hardy vakiinnutti paikkansa Los Angelesin kokoonpanossa seuraavaksi kahdeksaksi vuodeksi. Kaudella 1980–81 hän muodosti pakkiparin yhdessä Jerry Korabin kanssa. Seuraavalla kaudella Hardyn parina oli Rick Chartraw. Hänen paras kautensa NHL:ssä oli 1984–85, jolloin hän teki 53 tehopistettä 78 ottelussa. Hardy loukkasi ranteensa harjoituspelissä ennen kauden 1985–86 alkua. Ranne leikattiin ja hän joutui olemaan sivussa joulukuuhun saakka. Keväällä 1986 Hardy edusti Kanadaa MM-kisoissa. Jättäessään Los Angelesin Hardy oli eniten pisteitä tehnyt puolustaja joukkueessa. Hänet valittiin joukkueen parhaaksi puolustajaksi keväällä 1985 ja 1987.


title: Mark Hardy

text: Los Angeles Kings myi Hardyn New York Rangersiin helmikuussa 1988. Kings sai vaihdossa Ron Duguayn. Rangers myi Hardyn uudestaan vain neljä kuukautta myöhemmin, kesäkuussa 1988. Hardy kaupattiin Minnesota North Starsiin, josta Rangers sai myöhemmin korvauksena Louie Debruskin. Hardy palasi Minnesotasta New Yorkin riveihin seuraavassa joulukuussa, kun seura vaihtoi hänet Larry Bernardiin ja varausoikeuteen.


title: Mark Hardy

text: Hardy sai viiden ottelun pelikiellon lyötyään mailalla Winnipeg Jetsin Doug Evansia marraskuussa 1990. Kaudella 1991–92 Hardyn selkä venähti marraskuussa ja hänen olkapäänsä meni sijoiltaan joulukuussa. Vammojen vuoksi hän pelasi kaudella vain 52 peliä. Hardy palasi takaisin Los Angelesiin, kun Kings osti hänet New Yorkista vaihdossa John McIntyreen maaliskuussa 1993. Samana keväänä Los Angeles eteni aina Stanley Cupin finaaleihin asti, mutta hävisi finaalisarjan Montreal Canadiensille. Kaudella 1993–94 Hardy ei mahtunut enää Los Angelesin vakiokokoonpanoon ja suurimman osan kaudesta hän pelasi farmijoukkue Phoenix Roadrunnersissa. Kauden päätteeksi Los Angeles purki Hardyn sopimuksen.


title: Mark Hardy

text: Hardy ryhtyi IHL:n Detroit Vipersin pelaaja-apulaisvalmentajaksi toukokuussa 1994. Kaudella 1995–96 hän jatkoi samassa tehtävässä, mutta joukkueeksi tuli IHL:n Los Angeles Ice Dogs. Kesken kauden hänet myytiin kuitenkin takaisin Detroitiin. Hardy lopetti uransa pelaajana keväällä 1996, ja hän siirtyi takaisin Long Beachiin siirtyneen Ice Dogsin apulaisvalmentajaksi. Lopetuspäätös ei kuitenkaan pitänyt, sillä hän pelasi Long Beachin kokoonpanossa kaudella 1997–98 25 peliä runkosarjassa ja 17 pudotuspeliä. Takaisin NHL:ään Hardy palasi vuonna 1999, kun hänet nimettiin Los Angeles Kingsin apulaisvalmentajaksi. Hän jatkoi Kingsin apulaisvalmentaja vuoteen 2006 asti, jolloin hänet nimettiin Chicago Blackhawksin apulaisvalmentajaksi. Hardy siirtyi takaisin Los Angelesin apulaisvalmentajaksi kaudeksi 2008–2009.


title: Mark Hardy

text: Hardy työskenteli ennen ammattilaisuraansa isänsä huonekalualan yrityksessä pelikauden ulkopuolella. Jääkiekkouransa lopulla hän toimi ohjaajana Los Angeles Kingsin järjestämillä jääkiekkoleireillä. Hardy oli losangelesilaisen rullakiekkojoukkueen päävalmentaja vuosina 1996 ja 1997.


title: Mark Hardy

text: Hardyn vanhemmat ovat kanadalainen jääkiekkoilija Lea Hardy ja brittiläinen taitoluistelija Barbara Wyatt. Jääkiekkoilija Bruce Hardy on Mark Hardyn veli.


title: Mark Hardy

text: Hardy oli ensimmäinen Sveitsissä syntynyt jääkiekkoilija NHL:ssä.


title: Morgan Fairchild

text: Morgan Fairchild (oik. "Patsy Ann McClenny"; s. 3. helmikuuta 1950 Dallas, Texas, Yhdysvallat) on yhdysvaltalainen näyttelijä. Oikealta nimeltään hän on Patsy Ann McClenny. Hän valitsi taiteilijanimensä etunimen brittiläisen vuonna 1966 julkaistun elokuvan "Morgan – toivoton tapaus" mukaan. Hän näytteli teatterissa New Yorkissa, kunnes sai roolin televisiosarjassa "Search for Tomorrow". Fairchildin myöhempiin televisiorooleihin kuuluvat muun muassa Jenna Wade "Dallasissa" ja Chandlerin äiti Nora Tyler Bing "Frendeissä".


title: William K. Howard

text: William K. Howard (16. kesäkuuta 1899 St. Marys, Ohio – 21. helmikuuta 1954 Hollywood, Kalifornia) oli yhdysvaltalainen elokuvaohjaaja. Hänen ensimmäinen ohjaustyönsä oli vuonna 1921 valmistunut "Get Your Man". Howard teki paljon yhteistyötä elokuvaaja James Wong Howen kanssa. Howardin muihin elokuviin kuuluvat muun muassa "Transatlanticin salaisuus" (1931) ja Britanniassa tehty pukudraama "Kuningatar Elisabeth" (1937). Palattuaan Britanniasta Howardilla oli vaikeuksia löytää ohjaustöitä. Hän toivoi paluun takaisin eturivin ohjaajien joukkoon onnistuvan elokuvan "Hänen viimeinen ottelunsa" avulla, mutta Warner Bros siirsi hänet syrjään kesken kuvausten, sillä häntä pidettiin liian hitaana. Loppu-uransa ajan Howard ohjasi B-elokuvia, kunnes vetäytyi ohjaamisesta 1946. Howard on saanut tähden Hollywood Walk of Famelle.


title: Dasos Capital

text: Dasos Capital on suomalainen, vuonna 2005 perustettu metsärahastoyhtiö. Se lukeutuu toimialansa ensimmäisiin Euroopassa. Yhtiö keskittyy metsäomistusten hallinnointiin ja kehittämiseen Euroopassa ja kehittyvissä talouksissa. Hallinnoitujen rahastojen sijoittajat ovat instituutioita, pääosin eläke- ja vakuutusyhtiöitä. Suurin osa asiakkaista on ulkomaisia instituutioita.


title: Dasos Capital

text: Kaikki rahastoihin kuuluvat metsät ovat PEFC-sertifioituja ja/tai FSC-sertifioituja.


title: Dasos Capital

text: Dasos Capital on sitoutunut YK:n vastuullisen sijoittamisen periaatteisiin. Lisäksi se on jäseneneä Suomen vastuullisen sijoittamisen foorumissa (FINSIF).


title: Pian, pian

text: Pian, pian on vuonna 1991 ilmestynyt Radiopuhelimet-yhtyeen kolmas studioalbumi. Se äänitettiin Oulun Pikisaaressa sijainneessa vanhassa teollisuushallissa. Albumia pidettiin kriitikkojen kehuman edellisen "K.O."-levyn jälkeen pettymyksenä ja myös yhtye luonnehti sitä väkinäiseksi. Jälkeenpäin albumia on kuitenkin kehuttu muun muassa intensiivisyydestään.


title: Pian, pian

text: Vuonna 2012 Svart Records julkaisi levyn Pentti Dassumin remasteroimana vinyyliversiona.


title: Charles Lewis

text: Charles Lewis (s. 30. lokakuuta 1953) (myös: Chuck Lewis) on yhdysvaltalainen tutkiva journalisti ja journalistiikan professori Washingtonissa.


title: Charles Lewis

text:
Lopetettuaan työnsä ABC:n ja CBS:n uutistoimituksen suosittuna uutistoimittajana perusti hän Washingtoniin vuonna 1989 The Center for Public Integrity -nimisen tutkivaa journalismia harjoittavan ja voittoa tavoittelemattoman järjestön. Järjestö kasvoi kotona toimivasta pienestä toimistosta täysikokoiseksi 40 henkilöä työllistäväksi uutiskoneistoksi.
Hän perusteli siirtymistään ABC:n ja CBS:n pääuutisista sivuun sillä, että uutislähetyksissä ei käsitelty lainkaan hänen mielestään päivän tärkeimpiä uutisia.


title: Charles Lewis

text: Vuoden 1997 lopulla hän perusti kansainvälisen tutkivien journalistien yhteenliittymän nimeltään Center for Public Integrity's International Consortium of Investigative Journalists. Kyseessä on maailman ensimmäinen toimiva reportteriverkosto, joka kattaa lähes 200 reportteria yli 60 maassa. Amerikkalainen "The Encyclopedia of Journalism" pitää verkostoa ensimmäisenä journalistien yhteenliittymänä, jonka päämääränä on paljastava uutisointi mm. vallan väärinkäytöksistä ja korruptiosta.


title: Charles Lewis

text: Vuodesta 1992, Lewis on myös kiertänyt maailmaa luennoimassa yli 25 maassa.


title: 2 ½

text: 2 ½ on vuonna 1991 ilmestynyt Radiopuhelimet-yhtyeen kokoelma-albumi, jonka julkaisi yhtyeen ensimmäinen levy-yhtiö Bad Vugum. Ainoastaan vinyylinä julkaistun levyn A-puolella on Radiopuhelimien vuosina 1987 ja 1988 ilmestyneiden EP-levyjen "Sinappia ja ketsuppia" sekä "Tyhjä on täysi" materiaali. B-puoli sisältää viisi kappaletta yhtyeen 1988 julkaistulta esikoisalbumilta "Rokkiräjähdys". Levyn mukana tulleessa sanoitusliitteessä on kuvattuna Sosialistisen työn sankarin arvonimen saanut neuvostoliittolainen kaivosmies Aleksei Stahanov.


title: Lakenhalle (Ieper)

text: Lakenhalle () on Ieperin kaupungissa Flanderissa sijaitseva goottilainen alkujaan verkahallina toiminut rakennus. Se rakennettiin alun perin 1200- ja 1300-lukujen aikana ja valmistui vuonna 1304. Rakennukseen kuuluu 70 metriä korkea kellotorni. Kellotornissa on 49 kelloa, joiden yhteispaino on 11 892 kilogrammaa.


title: Lakenhalle (Ieper)

text: Lakenhalle tuhoutui ensimmäisen maailmansodan aikana Ypresin taisteluissa, mutta jälleenrakennettiin 1920-luvulta alkaen ja valmistui uudestaan vuonna 1967. Se on kirjattu Unescon maailmanperintöluetteloon osana Belgian ja Ranskan kellotornien ryhmää.


title: Lakenhalle (Ieper)

text: Nykyisin verkahallissa toimii ensimmäisen maailmansodan tapahtumia käsittelevä In Flanders Fields Museum.


title: Lakenhal

text: Lakenhal on hollanninkielinen nimitys keskiaikaisille verkahalleille. Flanderin alueella flaamin murteella vastaava nimitys on lakenhalle.


title: Şehzade

text: Şehzade (; [ʃehzaːˈde]) oli Osmanien valtakunnassa käytössä ollut prinssiä, eli sulttaanin poikaa, tarkoittava arvonimi. Osmanien tavan mukaan taustaa, arvoa tai asemaa nimet olivat kiinteästi osa kantajansa omaa nimeä varsinkin virallisissa yhteyksissä. "Şehzade"a käytettiin varsinaisen nimen edessä (esimerkiksi Şehzade Halil).


title: Şehzade

text: Şehzade juontui persiankielisestä termistä "šāhzādeh", joka on yhdistelmä hallitsijaa tarkoittavasta sanasta šaahi ja jälkeläistä tarkoittavasta jälkiliitteestä -zade. Myös Persiassa "šāhzādeh" tarkoitti prinssiä.


title: Şehzade

text: Osmanien valtakunnan alkuaikoina prinssistä käytettiin nimitystä "çelebi". Esimerkiksi sulttaani Bayezid I:n pojat Mehmed Çelebi, Süleyman Çelebi, Musa Çelebi, İsa Çelebi ja Mustafa Çelebi taistelivat keskenään vallasta 1400-luvun alussa vallinneen Osmanien interregnumin aikana. Mehmed voitti yli kymmenen vuotta kestäneen valtataistelun ja kruunautti itsensä sulttaaniksi. Hän myös otti käyttöön "şehzade"n "çelebi"n tilalle.


title: Şehzade

text: Şehzade oli osmaniprinssien arvonimenä 1700-luvun loppuun, jolloin sulttaani Abd-ul-Hamid I:n hallinnon aikana prinssin ensisijaiseksi arvonimeksi tuli varsinaisen nimen jälkeen käytetty "efendi" (esimerkiksi Abdülmecid Efendi). Şehzadea saatettiin silti käyttää ohella, jolloin prinssiyttä kuvaavat arvonimet kirjoitettiin varsinaisen nimen molemmin puolin ("Şehzade X Efendi").


title: Denis Godla

text: Denis Godla (s. 4. huhtikuuta 1995 Kežmarok, Slovakia) on slovakialainen jääkiekkomaalivahti, joka edustaa SM-liigajoukkue Kalevan Palloa. Häntä on verrattu pelityyliltään Tim Thomasiin.


title: Denis Godla

text: Godla aloitti jääkiekkoilun 4-vuotiaana MHK Kežmarokissa. Hän siirtyi 15-vuotiaana HK Spišská Nová Vesin junioreihin kaudeksi 2010–2011. Godla debytoi miesten peleissä 17-vuotiaana kaudella 2012–2013, jolloin hän pelasi Spišská Nová Vesissä ja HK Orange 20 -maajoukkueohjelmassa yhteensä yhdeksän ottelua Slovakian toiseksi korkeimmalla sarjatasolla 1. hokejová liga SR:ssä. Kaudeksi 2013–2014 Godla siirtyi KHL-joukkue HC Slovan Bratislavaan. Hän toimi lähinnä joukkueen kolmosmaalivahtina ja sai peliaikaa ainoastaan seuran A-nuorissa. Kauden 2014–2015 Godla pelasi pääasiassa kotimaassaan Extraligaa HK Orange 20:ssä sekä lainalla ŠHK 37 Piešťanyssä. Hänelle kertyi liigassa kauden aikana yhteensä 20 runkosarjaottelua. Godla pelasi kauden aikana myös neljä KHL-ottelua Slovanissa.


title: Denis Godla

text: Kauden 2014–2015 jälkeen Godla etsi itselleen pitkään uutta seuraa ulkomailta. Lopulta syyskuun 2015 lopulla hän teki loppukauden 2015–2016 kattavan sopimuksen Mestis-joukkue Kokkolan Hermeksen kanssa. Godla nousi joukkueen selkeäksi ykkösmaalivahdiksi ja hänet palkittiin kauden päätteeksi Mestiksen parhaana maalivahtina Pasi Nurminen -palkinnolla sekä valittiin ensimmäiseen tähdistökentälliseen.


title: Denis Godla

text: Kaudeksi 2016–2017 Godla siirtyi 1+1-vuotisella sopimuksella SM-liigajoukkue Kalevan Palloon. Hän aloitti kautensa pääasiallisena kakkosmaalivahtina Eero Kilpeläiselle. Godla pelasi 18 runkosarja- ja neljä playoff-ottelua torjuen yhden nollapelin. Hän sai puolivälierissä peliaikaa Kilpeläisen loukkaantumisen vuoksi. Godla voitti kauden päätteeksi SM-hopeaa. Hän haki kauden aikana pelituntumaa myös KalPan yhteistyöjoukkue Iisalmen Peli-Karhuista, Mestiksestä. Tammikuussa 2017 seura käytti Godlan sopimuksessa olleen option ja teki vuoden mittaisen jatkosopimuksen hänen kanssaan.


title: Denis Godla

text: Godla kantoi kaudella 2017–2018 suurimman osan KalPan torjuntavastuusta runkosarjassa ja pelasi 34 ottelua torjuen kolme nollapeliä. Hän kantoi varsin tasaisesti vastuuta Niko Hovisen kanssa, jolle Godla menetti kuitenkin ykkösmaalivahdin roolin pudotuspeleissä, joissa hän pelasi lopulta vain 24 minuuttia. Joulukuussa 2018 Godlan sopimusta KalPan kanssa jatkettiin kahdella vuodella kevääseen 2020 saakka.


title: Denis Godla

text: Godla edusti Slovakiaa MM-kilpailuissa vuonna 2018, jolloin hän toimi joukkueen kolmosmaalivahtina ja puki ainoastaan yhteen otteluun. Yhteensä Godla on pelannut kahdeksan A-maaottelua. Hän teki A-maajoukkuedebyyttinsä vain 19-vuotiaana Euro Ice Hockey Challengessa 6. huhtikuuta 2015 Itävallan Wienissä Sloveniaa vastaan. Godla torjui Slovakian 3–2-tappioon päättyneessä ottelussa 37 kertaa.


title: Denis Godla

text: Godla pelasi myös alle 20-vuotiaiden MM-kilpailuissa vuonna 2015, jolloin hän voitti pronssia. Godla palkittiin koko turnauksen arvokkaimpana pelaajana, parhaana maalivahtina, valittiin tähdistökentälliseen sekä Slovakian top-3-pelaajaksi. Hän pelasi myös alle 18-vuotiaiden MM-kilpailuissa vuonna 2013 ja Ivan Hlinkan muistoturnauksessa vuonna 2012.


title: Stuart Scott

text: Stuart Orlando Scott (19. heinäkuuta 1965 – 4. tammikuuta 2015) oli yhdysvaltalainen urheilutoimittaja ja televisiojuontaja.


title: Stuart Scott

text: Scott työskenteli ESPN-televisiokanavalla vuodesta 1993 vuoteen 2014 saakka. Hänestä tuli vuosien mittaan yksi kanavan tunnetuimmista televisiokasvoista.


title: Stuart Scott

text: Scottilla diagnosoitiin ensimmäisen kerran syöpä vuonna 2007. Se uusiutui vuonna 2010 ja uudestaan vuonna 2013. Scott kuoli pitkäaikaisen sairauden, syövän, uuvuttamana 4. tammikuuta 2015, 49-vuotiaana.


title: Wild Horses

text: ”Wild Horses” on The Rolling Stonesin vuonna 1971 julkaistu kappale albumilta "Sticky Fingers". Sen on sanottu olevan solisti Mick Jaggerin yritys saada entinen tyttöystävänsä Marianne Faithfull takaisin. Kappaleen sanoitus luokin suuren kontrastin hänen moniin kyynisiin naisista kertoviin lauluihinsa.


title: Wild Horses

text: Kappale julkaistiin singlenä Yhdysvalloissa ja Kanadassa. Se nousi Yhdysvaltain Billboard Hot 100 -listan sijalle 28.


title: Wild Horses

text: Kitaristi Keith Richardsin mukaan ”Wild Horses” kertoo siitä kuinka tekisi mieli olla jossain muualla kuin kiertueella – ”kun on miljoonan mailin päässä siitä paikasta missä haluaisi olla”. Kappaletta on pidetty Marianne Faithfullille osoitetuksi, mutta Mick Jagger ei usko tähän, vaikka on myöntänyt kappaleen olevan hänelle hyvin henkilökohtainen. Jagger on myös muistellut, että kappale oltaisiin tehty yhdessä Gram Parsonsin kanssa, joka myös teki ”Wild Horsesista” oman levytyksensä. Richards teki kappaleen riffin ja kertosäkeet, Jagger puolestaan säkeistöt.


title: Wild Horses

text: Kappale äänitettiin joulukuussa 1969 ja helmikuussa 1970 Muscle Shoals Sound -studioilla Alabamassa sekä Olympic-studioilla Lontoossa. Mick Taylor soittaa kappaleessa akustista kitaraa niin sanotulla Nashville-virityksellä. Jim Dickinson soittaa pianoa. Keith Richards käytti 12-kielisessä kitarassaan avointa viritystä.


title: Wild Horses

text: ”Wild Horses” -single b-puolenaan ”Sway” julkaistiin singlenä Yhdysvalloissa ja Kanadassa 12. kesäkuuta 1971. Kappale ylsi Yhdysvalloissa Billboard Hot 100 -listan sijalle 28.


title: Wild Horses

text: Rolling Stones on esittänyt kappaletta konserteissaan vuosina 1971, 1975–1976, 1994–1995, 1997, 2002–2003, 2005–2006 ja 2012–2014.


title: Tiina Heikka

text: Tiina Heikka, o.s. Ahokas (s. 1978) on ollut Lapinjärven kunnanjohtaja vuoden 2014 alusta lähtien. Lapinjärven kunnanvaltuusto valitsi hänet yksimielisesti johtajaksi. Aiemmin hän on toiminut Myrskylän vs. hallintojohtajana ja Nurmijärvellä hallintopäällikkönä, talousjohtajana ja hallintosihteerinä. Heikka valmistui ylioppilaaksi Porlammin lukiosta vuonna 1997 ja hallintotieteen maisteriksi Tampereen yliopistosta vuonna 2010. Kesällä 2014 hän jäi äitiyslomalle.


title: Jukka-Pekka Ujula

text: Jukka-Pekka Ujula (s. 2. elokuuta 1973 Rauma) on ollut Porvoon kaupunginjohtaja vuodesta 2009. Kesäkuussa 2015 Porvoon kaupunginvaltuusto valitsi Ujulan jatkamaan kaupunginjohtajana seitsemän vuoden määräajan 22. syyskuuta 2016 alkaen.


title: Jukka-Pekka Ujula

text: Ujula valmistui ylioppilaaksi vuonna 1992 ja valtiotieteiden maisteriksi 1999 Turun yliopistosta. Vuonna 2006 hän valmistui kauppatieteiden kandidaatiksi ja suoritti vuonna 2014 eMBA-tutkinnon Jyväskylän yliopistossa.


title: Jukka-Pekka Ujula

text: Aiemmin Ujula on ollut Rauman kaupungin elinkeinoasiamies (1999–2000), Satakuntaliiton vs. hallintopäällikkö (2000–2003), Huittisten kaupungin elinkeinojohtaja (2003–2005) ja vs. kaupunginjohtaja (2005–2007) sekä Porvoon apulaiskaupunginjohtaja (2008–2009). Kesäkuussa 2009 Porvoon kaupunginvaltuusto valitsi hänet kaupunginjohtajaksi seitsemän vuoden määräajaksi 7. elokuuta 2009 alkaen.


title: Jukka-Pekka Ujula

text: Syyskuussa 2015 Porvoon kaupinginhallitus päätti nostaa Ujulan palkkaa 941 eurolla kuukaudessa. Korotuksen jälkeen Ujulan kuukausipalkka on 12 320 euroa. Palkankorotus herätti kritiikkiä valtuustossa, sillä samaan aikaan Suomessa on vaadittu työntekijöiltä palkkamalttia.


title: Jukka-Pekka Ujula

text: Ujula on naimisissa, ja hänellä on kaksi poikaa.


title: Pohjois-Jemen olympialaisissa

text: Pohjois-Jemen osallistui kesäolympialaisiin kahdesti, vuosina 1984 ja 1988. Talviolympialaisiin maa ei osallistunut. Maa ei saavuttanut mitaleja olympialaisista. Etelä- ja Pohjois-Jemenien yhdistyttyä 1990 maa jatkoi olympialaisissa Jemeninä.


title: Olavi Kaleva

text: Olavi Pentti Kaleva (s. 11. syyskuuta 1957 Oulu) oli Loviisan kaupunginjohtaja vuosina 2001–2017. Loviisan kaupunginvaltuusto valitsi hänet kaupunginjohtajaksi yhden äänen enemmistöllä vuonna 2001. Vuosina 1984–1988 hän oli Sotkamon elinkeinoasiamies, vuosina 1988–1994 Vaasan läänin seutukaavaliiton seutukaavatutkija ja vuosina 1994–1998 Pohjanmaan liiton kehittämissuunnittelija sekä Vaasan läänin seutukaavaliiton seutukaavatutkija ja vuosina 1994–1998. Hän on valtiotieteiden maisteri. Vuonna 2012 hänet valittiin Suomen kuntajohtajien puheenjohtajaksi. Hän jätti eronpyynnön Loviisan kaupunginjohtajan tehtävästä keväällä 2017 kaupunginhallituksen kanssa syntyneiden erimielisyyksien vuoksi.


title: Suomen käsipalloliitto

text: Suomen käsipalloliitto (SKPL) on vuonna 1941 perustettu suomalaisen käsipalloilun kattojärjestö. Sen tehtävänä on hallinnoida suomalaista joista erityisesti Suomen käsipallomaajoukkuetta, käsipallon SM-liigaa sekä muuta kansallista kilpailu- ja edustustoimintaa. Suomen käsipalloliiton nykyisenä toiminnajohtajana toimii Päivi Mitrunen.


title: Suomen käsipalloliitto

text: Suomen käsipalloliiton kotisivut


title: Brewerin summa

text: Brewerin summa on matematiikassa eräs Jacobstahlin summiin liittyvä äärellinen karakteristikasumma.


title: Brewerin summa

text: Brewerin summa määritellään summana


title: Brewerin summa

text: missä "D" ovat Dicksonin polynomit (tai "Brewerin polynomit")


title: Brewerin summa

text: ja () on Legendren symboli.


title: Brewerin summa

text: Brewerin summa on nolla jos "n" ja "q"−1 ovat keskenään jaottomia.